
הכנסת העשרים
מושב שני
<פרוטוקול מס' 290>
מישיבת ועדת העבודה, הרווחה והבריאות
יום רביעי, ל' בסיון התשע"ו (06 ביולי 2016), שעה 9:00
<סדר-היום:>
<הצעת חוק שירות אזרחי, התשע"ה–2015.>
נכחו:

<חברי הוועדה:> 
אלי אלאלוף – היו"ר
מירב בן ארי

מאיר כהן

שולי מועלם-רפאלי

חברי הכנסת:
מיקי לוי
<מוזמנים:> 
	מנכ''ל, רשות השירות הלאומי אזרחי, משרד רוה"מ
	–
	שר-שלום ג'רבי

	מנהל אגף תקצוב ופיקוח, רשות השירות הלאומי אזרחי, משרד רוה"מ
	–
	מוטי אלמליח

	מנהל תחום פיקוח ובקרה, רשות השירות הלאומי אזרחי, משרד רוה"מ 
	–
	מלכיאל דהן

	סמנכ"ל שא"ל, משרד רה"מ 
	–
	יעקב עמר

	יועמ"ש, רשות השירות הלאומי אזרחי, משרד רוה"מ 
	–
	יואב ארבל

	עוזר ליועמ"ש בנש"מ, משרד רה"מ 
	–
	בישארה אלי פראן

	עובדת, רשות השירות הלאומי אזרחי, משרד רוה"מ 
	–
	שני אלמליח

	עובדת, רשות השירות הלאומי אזרחי, משרד רוה"מ
	–
	נועה ארבל

	מנהל אגף בנות שירות לאומי, משרד החינוך
	–
	דוד פלבר

	מנהלת השירות לנוער, משרד הרווחה והשירותים החברתיים
	–
	ציפי נחשון גליק

	רפרנט תחום תעסוקה באגף תקציבים, משרד האוצר
	–
	אורי שיינין

	יועץ השר, משרד החקלאות 
	–
	אברהם מאיר

	עו"ד, המחלקת לייעוץ וחקיקה, משרד המשפטים 
	–
	דרור גרנית

	עוזר ראשי לשכה משפטית, משרד הכלכלה והתעשייה 
	–
	ניר חיים ויינר

	ראש תחום חקיקה שב"ס, ביטחון פנים 
	–
	בן ציון

	ק' גיוס חרדים שב"ס, המשרד לביטחון פנים 
	–
	משה באלאס 

	מ"מ רמ"ד נגדים, המשרד לביטחון פנים 
	–
	מיה סטולרו

	נציג מצילה, המשרד לביטחון פנים 
	–
	אורן נחמיה 

	ע' יועמ"ש, המשרד לביטחון פנים 
	–
	משה אלפנדרי

	מרכז המחקר והמידע של הכנסת
	–
	אוריאנה אלמסי

	מנכ"לית משותפת, קרן הזדמנות 
	–
	אפרת שפרוט

	מנהלת, הפורום לקידום השירות האזרחי לאומי 
	–
	עדי טל כהן

	עוזר הממונה על הגבייה, מגן דוד אדום 
	–
	יחזקאל פריד

	רכזת פעילות ופרויקטים, מועמת ארגוני הילדים והנוער 
	–
	מיה פוקס

	מנכ"ל, מועצת ארגוני הילדים והנוער 
	–
	שלומי קסטרו

	מתמחה, מועצת ארגוני הילדים והנוער 
	–
	ג'סיקה טולשין

	מתמחה, מועצת ארגוני הנוער 
	–
	דביר ספינקא

	מתמחה, מועצת ארגוני הנוער 
	–
	מור גולדבלום

	מתמחה, ארגוני הילדים והנוער בישראל 
	–
	יהונתן יפה

	יועמ"ש, ארגון "בת עמי" 
	–
	אברהם ישעיהו

	מזכיר, המועצה האזרחית לקידום השירות האזרחי 
	–
	יגא ויינר 


לרשימת השדלנים שנכחו בדיון – ראו בקישור זה.

<ייעוץ משפטי: >
נעה בן שבת
ענבר הרשקוביץ (מתמחה)
<מנהלת הוועדה:>
ענת כהן שמואל
<רישום פרלמנטרי:>
רונית יצחק
<הצעת חוק שירות אזרחי, התשע"ה–2015>
<היו"ר אלי אלאלוף:>
בוקר טוב. היום 6 ביולי 2016, ל' בסיון התשע"ו, השעה 09:06, בוקר טוב לכולם, בוקר טוב לחברי חברי הכנסת. אנחנו אמורים לדון בהמשך הקריאה והדיונים על חוק שירות אזרחי, התשע"ה–2015, מ-947. על סדר-היום פרק ד' – הרשות לשירות אזרחי, ואילך.
תרשו לי הודעה אישית. היום התפרסם בעיתון – לא ראיתי באיזה עיתונים, אני מתנצל שאני קצת מעמיק בזה – חקירה על השירות הלאומי. כמובן שאני מצטער שיש צורך בחקירה בכלל, אני רק ממליץ לכל מי שקשור לזה שישתף פעולה באופן מלא כדי שהחוק שיצא לאור יצא באווירה, אני מקווה, טובה לטובת השירות הלאומי. 
<מיקי לוי (יש עתיד):>
אדוני, הצעה לסדר.
<היו"ר אלי אלאלוף:>
לא גמרתי, מיקי.

<מיקי לוי (יש עתיד):>
סליחה, אני מתנצל, חשבתי שסיימת.

<היו"ר אלי אלאלוף:>
גם בלי הצעה לסדר, תקבל רשות בכבוד רב. אני מבקש שהגופים שקשורים לזה לא ינסו להשפיע על הדיון שמחכה, בוודאי אם זה מבחינה חוקית, משפטית, כולם יגיבו. מי שקשור לחקירה הזאת ועכשיו הוא יודע, שלא ינסה להשפיע על החוק שלנו. רק זאת הבקשה שלי. זאת בקשה מאוד פשוטה, היא פונה באופן אנושי לאנשים ולגופים, ואני לא יודע מי, לא קראתי את הכול, זה לא עניין אותי, אני חייב להגיד לכם, אבל אם מתחילים, צריך להתייחס לחקירה הזאת בצורה רצינית ביותר. בבקשה, מיקי. 

<מיקי לוי (יש עתיד):>
תודה רבה, אדוני, בוקר טוב לכולם, אני מכיר את החקירה הזו מזה שנה וחצי, ולא סתם כל פעם לבי יצא לכל הנושאים שקשורים לעמותות לשירות הלאומי אזרחי, שאני מדגיש פעם ה-20 ומשהו, הוא חשוב, הוא נחוץ, והוא בסדר גמור. 
אבל "ש"ל", "האגודה להתנדבות" שירון לוז עומד בראשה נתפסה בדיווחים כוזבים של בין 8 ל-10 מיליון שקל. לא שקל ולא שניים, חשדות לכאורה, אני מדגיש לכאורה, שבהם נתפסה "האגודה" מדווחת דיווחי כזב על מנת לקבל כספים במרמה ממדינת ישראל. וכשמרגישים שיש כבר חקירה, אומרים: זאת טעות טכנית. טעות טכנית של שנים? טעות טכנית של דיווחי כזב שנה אחרי שנה, ולא שקל ולא שניים, ובסדרי גודל של 800,000 שקלים. 
ומה אומרים לי ממשרד הרווחה? שוקלים עיצום כספי של 50,000 שקל. אדוני, חלק מהחוק שאנו דנים בו מלא חורים. אני מדגיש שהחשדות הן לכאורה. לא דיברתי על החשדות אלה, אדוני, כל השנים, כל השנה וחצי, למרות שהיה ברשותי מידע, כדי לא לפגוע בחקירה וכדי למצות את החקירה. ולא סתם באתי כל פעם הנה כדי להגיד את דעתי בלי לנגוע בחקירה עצמה. ולכן, הדיווחים שדווחו לכאורה דיווחי כזב, וחשדות לכאורה לקבלת כספים במרמה במאות אלפי שקלים מ"ש"ל" ו"האגודה להתנדבות" בין 8 ל-10 מיליון שקל, זה מה שיש בידי.
החוק הזה מלא חורים, אדוני. אתמול אחרי שידעתי שזה הולך להתפוצץ, קראתי עוד הפעם את החוק. גברתי היועצת המשפטית, יש שם עיצומים כספיים מצחיקים – 5,000 שקל, הכול בצד המינהלי. וכש"האגודה" נתפסת או מי מהעמותות ידווחו דיווחים על מנת לקבל דבר מה במרמה, הם לא מורחקים. 

ולכן, גברתי היועצת המשפטית, אני מבקש ממך, ברשותו של היושב-ראש, להכניס סעיף באחד מסעיפי החוק שאומר שאגודה שיעלה נגדה חשד כזה – כשמועלה נגד חבר כנסת או שר חשד ונפתחת חקירה, מוגש כתב אישום, הוא מורחק. לא ייתכן שאותה אגודה שקיבלה כספים מהמדינה תמשיך לעבוד. אני מבקש שבתוך החוק יהיה כתוב שבהיוודע דבר כזה, בהיפתח - - - 
<היו"ר אלי אלאלוף:>
זו הצעה לסדר. הוא ינמק אותה.
<נעה בן שבת:>
בבקשה.

<מיקי לוי (יש עתיד):>
בהיפתח חקירה מן הסוג הזה - - -

<נעה בן שבת:>
בהיפתח חקירה או בהגשת כתב אישום? 

<מיקי לוי (יש עתיד):>
אותה חקירה. בהיפתח חקירה כזאת - - -

<היו"ר אלי אלאלוף:>
זה ודאי יבוא בהתייעצות עם משרד המשפטים.

<מיקי לוי (יש עתיד):>
אין לי בעיה. תופסק עבודתה של אותה עמותה. המתנדבים יועברו לטיפולים של עמותה אחרת או יפוזרו בין העמותות עד שהחקירה הזו תסתיים.
<נעה בן שבת:>
כל חקירה? יש חקירה על אירוע, מקרה, ויש חקירה על זה - - -
<היו"ר אלי אלאלוף:>
אני לא הייתי – זה באמת לא באווירה של הדיון.

<מיקי לוי (יש עתיד):>
אני לא רוצה להיכנס אתך – אני סומך עלייך ועל החשיבה מחוץ לקופסה. מאוד יכול להיות שתגידי: אתה יודע מה, מיקי, עד להגשת כתב אישום או עד לגיבוש ראיות או עד המלצה – לא יודע, ואני לא רוצה שמחר מישהו יפנה נגד מישהו אצבע מאשימה וכבר אני אבטל. זה לא יעלה על הדעת.
<היו"ר אלי אלאלוף:>
אולי למשרד המשפטים יש הנחיות.
<מיקי לוי (יש עתיד):>
אני רוצה לחשוב בצורה זו. ובכל זאת, גברתי, אני מבקש את חוות דעתך, ברשותך. האם בהיוודע חשדות כאלה יש מקום להמשיך ולטפל בחוק, כי יש לי אלפי הסתייגויות לחוק הזה. אלפי הסתייגויות. כי הבקשה המרכזית שלי – שתי בקשות מרכזיות: האחת שהעליתי אותה עכשיו בנושא החקירות הפליליות נגד עמותות כאלה או אחרות; ולהזכירך, הבקשה המרכזית שלי לא מירב עיסוקה אלא כל עיסוקה, וכשנפתחת עכשיו חקירה פלילית בסגנון הזה, בחשד לכאורה לקבלת דבר במרמה, דיווח דיווחים כוזבים במיליוני שקלים, האם אין מקום ומשקל, הדברים האלה מקבלים משקל יתר. תודה רבה, אדוני. 

<היו"ר אלי אלאלוף:>
אני רוצה להפסיק את הדיון בנושא הזה, כי זה לא תפקידנו, זה לא על סדר-היום. במירכאות, מיקי לוי סידר אותי בזה שהציע את זה במסגרת הצעה לסדר, וזאת זכותו להעלות כל דבר. אבל, ברשותך, מיקי, לא נמשיך בדיון. אנחנו חוזרים לחוק. 

<נעה בן שבת:>
כמובן שזה לא מונע את המשך הדיון בחוק. הצעת החוק הזאת הוגשה כבר לפני כמה שנים.
<שולי מועלם-רפאלי (הבית היהודי):>
שמונה.
<נעה בן שבת:>
והיא עכשיו בגלגול שלה, גלגול חוזר שלה. והמטרה היא להסדיר, ובאמת לקבוע מתי צריך יהיה להפסיק את ההתקשרות עם העמותה, להפסיק את ההכרה בגוף מוכר ולהסדיר את כל הפעילות שלהם. אז אני חושבת שאנחנו דווקא בכיוון של הסדרה. ומה שמתנהל בחקירות על דברים שאירעו - - -
<היו"ר אלי אלאלוף:>
רק להשלים, לידיעתך, מיקי, שתדע. אנחנו מקיימים היום דיון של שעתיים, או של שעה מתוכם, וחוזרים ביום ראשון לדיון של לפחות ארבע שעות. כבר הלך היום, אז אני מוכן להקדיש יותר, זה תלוי ביכולת הסבל של כל אחד מאתנו. ובהחלט, יש שם הרבה מקום להרבה מאוד תיקונים והשלמות, וכל מי שיבוא לפה יוכל להשתתף בהצעות משלו. זאת אומרת, תדע לך שזה נכון, אנחנו מנסים לסיים את החוק הזה לפני הפגרה.
<מיקי לוי (יש עתיד):>
אז אני רק מבקש שההוראה שלך – אה, סליחה. 
<היו"ר אלי אלאלוף:>
אז אנחנו נקדיש את הזמן, כמה שיותר ניתן את הזמן כדי לקדם את זה. 
<מיקי לוי (יש עתיד):>
אני רק מבקש שההוראה שלך תוקפד, ואלה שמעורבים בחקירה – או לא ישבו פה, זה נתון לשיקולך, או לא יפתחו את הפה. 

<היו"ר אלי אלאלוף:>
לא קיבלתי שום הנחיה משפטית שאומרת - - - 

<מירב בן ארי (כולנו):>
אין חקירה של המשטרה, זה נמצא אצל החשכ"ל, מה?
<מיקי לוי (יש עתיד):>
את לא יודעת.
<מירב בן ארי (כולנו):>
האמת שאני יודעת. 

<היו"ר אלי אלאלוף:>
רק ביקשתי שכל נתון לא ישפיע על החוק.

<מיקי לוי (יש עתיד):>
את לא יודעת, מירב.
<שולי מועלם-רפאלי (הבית היהודי):>
בואו לא נשתמש בידע שאינו ממין השולחן הזה. 

<היו"ר אלי אלאלוף:>
אני לא רוצה להמשיך בדיון הזה. 

<שולי מועלם-רפאלי (הבית היהודי):>
בדיוק.

<היו"ר אלי אלאלוף:>
היא כבר הציגה את עצמה, היא כבר פה, חברה שלי, חברת הכנסת מירב בן ארי.
<מיקי לוי (יש עתיד):>
פשוט מושחתים, אין מילה אחרת.

<מירב בן ארי (כולנו):>
אבל לא כולם מושחתים.

<מיקי לוי (יש עתיד):>
אמרתי שתי חברות, אבל פספסת, מירב.

<היו"ר אלי אלאלוף:>
בבקשה, חוזרים לחוק. אנחנו בפרק ד' כפי שאמרתי, וזה מונח בפניכם, כולל התיקונים שחלקם הוצעו על-ידכם. 
<נעה בן שבת:>
הגענו עד סעיף 23 בעמוד 3. אנחנו מדברים כרגע על פעולת הרשות. 
<ענבר הרשקוביץ:>
"סעיף 23 – תוכניות רב-שנתיות של הרשות – סעיף קטן 
(א) - הרשות תגבש ותעביר למועצה יעדים הצעה לתוכנית פיתוח רב-שנתית; המועצה תקיים דיון בעניין ותעביר לאישורו של השר את התוכנית בצירוף המלצותיה.

(ב) אישר השר יאשר את התוכניות הרב-שנתיות והרשות תפעל להתאמת תוכניות הפעילות השנתית שלה לתוכניות אלה." 

<נעה בן שבת:>
זאת אומרת, בעצם הרשות אמורה לפעול לפי תוכנית רב-שנתית שיאשר השר.
<היו"ר אלי אלאלוף:>
כשאומרים "רב-שנתית", הכוונה לכמה שנים? יש קדנציה שקשורה למנכ"ל הרשות או לראש הרשות, הייתי רוצה לדעת מה זה רב-שנתית. 

<יואב ארבל:>
הסעיף הבא, סעיף 24 מדבר על התוכנית השנתית. יש סעיף שמייחד את הנושא של השנתי. רב-שנתי, אני מעריך שמדובר על שנתיים-שלוש. אפשר גם לקבוע.
<היו"ר אלי אלאלוף:>
אני מוכן לקבל כל מספר, רק שיהיה מוגדר. אם יש תוכנית רב-שנתית, אני רגיל לתוכניות רב-שנתיות של חמש שנים. אבל אם זה לא קשור לתוכנית - - -
<שולי מועלם-רפאלי (הבית היהודי):>
מה משך הכהונה של ראש המינהלת?
<יואב ארבל:>
הכהונה שלו זה ארבע פלוס ארבע. זאת הכהונה המקסימלית.
<נעה בן שבת:>
לא הגדרנו את זה פה בחוק, זה מה שמקובל.
<שולי מועלם-רפאלי (הבית היהודי):>
זה מה שהיום. 

<שר-שלום ג'רבי:>
בחוק התייחסנו לזה שהמועצה צריכה אחת לחמש שנים – מה זה היה? 

<יואב ארבל:>
זה סדרי עדיפויות. יש סעיף שמדבר על פעם בחמש שנים, החלטת ממשלה על סדרי עדיפויות ממלכתיים. זאת באמת החלטת מדיניות גדולה. שני הסעיפים האלה - - -
<היו"ר אלי אלאלוף:>
קראנו מה הרשות צריכה לעשות – תוכנית רב-שנתית - - 

<שולי מועלם-רפאלי (הבית היהודי):>
חייבים להצמיד את זה לתקופת הכהונה.

<היו"ר אלי אלאלוף:>
- - אני חושב שהיא צריכה להיות בתוך תקופת הקדנציה של המנכ"ל. 

<שולי מועלם-רפאלי (הבית היהודי):>
בדיוק זה גם מה שאני חושבת.
<היו"ר אלי אלאלוף:>
כדי שבמעבר בין מנכ"ל למנכ"ל לא יוכתב לבא אחריו. אני חושב שננסה לנסח את זה בצורה כזאת שהתוכניות הרב-שנתית תהיה מוצגת על-ידי המנכ"ל לא מאוחר משישה חודשים מכניסתו לעבודה, ובתוך תקופת עבודתו.
<שולי מועלם-רפאלי (הבית היהודי):>
עד תום תקופת כהונתו. 

<יואב ארבל:>
השאלה אם נכון להצמיד את התוכנית הרב-שנתית לסדרי העדיפויות הממלכתיים. אולי לומר שאחרי שש - - -
<היו"ר אלי אלאלוף:>
לא, לא. אנחנו עוד לא המדינה. אנחנו רק שירות אחד בתוך המדינה. לא קשור. באמת. כל אחד – משרד הביטחון עושה תוכנית רב-שנתית בהתחשב בצרכים של המדינה? באמת.
<נעה בן שבת:>
העניין הוא שסדרי העדיפויות הממלכתיים זה לסדרי עדיפויות שמוזכרים פה בחוק, של השירות בסעיף 22.
<דרור גרנית:>
של השירות הלאומי רק.
<שולי מועלם-רפאלי (הבית היהודי):>
של השירות. זה סעיף אחד לפני.

<נעה בן שבת:>
נאמר שאחת לחמש שנים הרשות צריכה להכין - - -

<היו"ר אלי אלאלוף:>
לדעתי זה בתקופה של כהונת מנכ"ל ולא אחריה.
<שר-שלום ג'רבי:>
אחת לארבע שנים. 

<נעה בן שבת:>
אז זה לארבע שנים.
<היו"ר אלי אלאלוף:>
אחת לארבע שנים, אחרי שישה חודשים.

<דרור גרנית:>
אני רוצה רק לציין, ברשות היושב-ראש.

<היו"ר אלי אלאלוף:>
כן, בבקשה.

<דרור גרנית:>
כפי שציין היועץ המשפטי של הרשות, התפיסה היא שהממשלה מכתיבה את סדר העדיפויות, ובעצם את הכיוונים שאליהם הולך השירות הלאומי, ומנהל הרשות הוא הגורם הביצועי. לכן, התפיסה היא שתוכנית רב-שנתית צריכה בעצם להיות באיזושהי זיקה - - -
<היו"ר אלי אלאלוף:>
אתה מכיר תוכנית-רב שנתית ממשלתית היום? יש דבר כזה? 
<דרור גרנית:>
יש בנושאים ספציפיים.

<היו"ר אלי אלאלוף:>
לא. אין. אין. אם אתה מכיר את זה זה אומר שאתה - - -
<שולי מועלם-רפאלי (הבית היהודי):>
ביחס לזה, דרור, יש יעדים של המדינה בשירות הלאומי? אני פשוט מתרגמת את השאלה מבחינת הבנה.
<דרור גרנית:>
היום המדינה – יואב, אני אולי לא יורד לסוף דעתה של חברת הכנסת. 

<נעה בן שבת:>
יש את סעיף 22 שעוסק בסדר עדיפויות ממלכתיים.
<שולי מועלם-רפאלי (הבית היהודי):>
את זה אני יודעת.

<נעה בן שבת:>
זה אומר היום שילוב אוכלוסיות בשירות הלאומי ובשירות הקהילתי, ומכסות להקצאת תקנים להפעלת מתנדבים ובתחומי השירות השונים, וקביעת אזורים מועדפים. זה "לרבות".

<שולי מועלם-רפאלי (הבית היהודי):>
נכון. זה כבר בסעיף הקודם.

<נעה בן שבת:>
כן. ואפשר לקבוע עוד דברים בתוך סדרי העדיפויות הממלכתיים. מוצע אחת לחמש שנים.
<שולי מועלם-רפאלי (הבית היהודי):>
לא חייב לשנות את זה.

<היו"ר אלי אלאלוף:>
אני מציע שבאמת תרשו לי לסכם את הנקודה. תוכנית רב-שנתית זה דבר מאוד רצוי לארגון עצמו בהתחשב במה שקורה בהנחיות המדינה, הממשלה וכו'. אבל לא הייתי מתנה, כי אין תוכנית רב-שנתית למדינה. 
<קריאה:>
למה לא?
<היו"ר אלי אלאלוף:>
הלוואי. תראה לי. אז אין. אז אל תתנו את התוכנית הרב-שנתית של השירות עם מה שלא קיים בעולם בשלב זה.
<נעה בן שבת:>
אז לא תהיה תוכנית רב-שנתית או שכן תהיה? 

<שר-שלום ג'רבי:>
כן, תהיה.
<שולי מועלם-רפאלי (הבית היהודי):>
כן תהיה.
<היו"ר אלי אלאלוף:>
יש תוכנית רב-שנתית לעד ארבע שנים, ותתחשב בזה שהיא לא תגלוש לתקופת הכהונה של המנכ"ל הבא.
<יואב ארבל:>
כמו שאני מבין, היושב-ראש רוצה לקשור את זה למינוי מנכ"ל חדש. כאשר מתמנה מנכ"ל חדש לרשות הוא יצטרך להגיש תוכנית רב-שנתית בעצם.
<היו"ר אלי אלאלוף:>
גם זה.

<שולי מועלם-רפאלי (הבית היהודי):>
לא רק. כי אם הוא מקבל עוד ארבע שנים, אז הוא יגיש תוכנית לארבע שנים הבאות.

<יואב ארבל:>
כן, בתחילת כל קדנציה.
<היו"ר אלי אלאלוף:>
כל עוד שהוא מכהן.
<נעה בן שבת:>
אבל אם אני בשנה השלישית, זה לא נכון שאני גם אסתכל באיזה מצב אני נמצאת היום ואולי אציע תוכנית גם בשנה השלישית - - -
<היו"ר אלי אלאלוף:>
חבר'ה, תוכנית רב-שנתית זה לא תורה מסיני. זאת הנחייה שאחר כך אפשר לתקן תוך כדי הליכה, אבל שתהיה תוכנית רב-שנתית. הלוואי שכל המשרדים היו עושים דבר כזה.
<נעה בן שבת:>
זה לתקופה של ארבע שנים. 

<היו"ר אלי אלאלוף:>
עד ארבע שנים. בואו נתקדם, בבקשה.
<ענבר הרשקוביץ:>
"סעיף 24 – תוכנית הפעילות השנתית של הרשות – 
(1) הרשות תגבש ותעביר למועצה, עד 1 ביולי בכל שנה, את תוכנית הפעילות השנתית שלה לשנה 
הקרובה.
(ב) המועצה תקיים דיון בתוכנית הפעילות השנתית ותעביר לשר, לאישורו, את התוכנית האמורה 
 בצירוף המלצותיה, עד 1 באוגוסט בכל שנה.

(ג) השר יאשר את תוכנית הפעילות השנתית עד 1 בספטמבר בכל שנה והרשות תפעל לפיה.

סעיף 25 – השגה בפני ועדת השגה לעניין קבלה לשירות והצעת שירות – 
(א) מתנדב הרואה את עצמו נפגע מהחלטה של גוף מוכר או גוף מפעיל בעניין קבלה לשירות, אי-קבלה לשירות או הפסקת שירות, רשאי להשיג עליה לפני ועדת השגה, שבה חברים המנהל, או עובד בכיר ברשות שהמנהל הסמיכו לכך, יועץ משפטי לרשות וחבר המועצה שנתמנה לפי סעיף 32 (א) 11 או (12); בהחלטתה בהשגה לפי סעיף זה תתחשב ועדת ההשגה, בין השאר, בשיקולים הנוגעים להתאמת המתנדב לשירות, ובכלל זה התנהגותו ומצבו הרפואי, ובשיקולים אחרים הנוגעים לעניין; היה הגוף המפעיל מוסמך להתחשב בעברו הפלילי של המתנדב, רשאית ועדת ההשגה להתחשב גם בהתאמת המתנדב לשירות על רקע עברו הפלילי."
<נעה בן שבת:>
יש לנו פה הוראה שנוגעת להשגה. בהצעת חוק המקורית דובר על השגה רק לעניין הוצאה מהשירות. ומוצע גם אם, אדוני, שתהיה ועדה של השגה, לא השגה בפני המנהל בלבד, אלא תהיה ועדה, גם המנהל נמצא שם, גם היועץ המשפטי לרשות, וגם עוד חבר מועצה בין נציגי הציבור במועצה. והיא אמורה לשקול בשאלות האם אדם שהופסק שירותו או שהוא התקבל לשירות או לא התקבל לשירות או כל מיני טענות בנושא זה, אם הוא רואה את עצמו נפגע, הוא יוכל לפנות בהשגה. 
יש עוד נושא שבו אנחנו מפנים לסעיף השגה, זה לגבי הכללה ברשימה של המשרתים בחוץ-לארץ.
<יואב ארבל:>
אם אפשר רק הערה קטנה.
<היו"ר אלי אלאלוף:>
כן.
<יואב ארבל:>
גם זה סעיף שנרצה להחיל על מתנדבי שירות לאומי האזרחי, החרדים, זה עוד סעיף. יש כמה סעיפים בחוק הזה שבחוק שם לא קיימים, ובזמנו כשחוקקנו אותו אמרנו שחלק מהסעיפים בחוק הזה, כמו המועצה וסעיפים אחרים - - -
<היו"ר אלי אלאלוף:>
בסמכות שלנו לדון בחוק שמאושר על-ידי ועדה אחרת? 

<נעה בן שבת:>
יש לנו סמכות לתקן בתיקון עקיף אם אנחנו רוצים, במיוחד אם החוק הזה נועד להיות איזשהו חוק מסגרת קצת יותר רחב ושירות אזרחי בכלל, אז אנחנו יכולים לעשות את התיקונים העקיפים.

<היו"ר אלי אלאלוף:>
בסדר. עוד הערות? כן, בבקשה, אדוני.
<אברהם ישעיהו:>
רציתי להבין, האם הכוונה היא שאפשר יהיה לתת הוראה גם לגוף המפעיל שתחייב אותו לקלוט מתנדבת גם אם הוא מסרב לקבל אותה? כי זה לכאורה מה שעולה מהחוק.
<נעה בן שבת:>
למעשה בסופו של דבר כך עולה גם מסעיף קטן (ב). נותנים לגוף המוכר ולגוף המפעיל שנוגעים להחלטה הזדמנות לטעון את טענותיהם, אבל בסופו של דבר המנהל נותן הנחיות בעקבות ההוראה הזאת. אתה חושב שזה לא מספיק ברור מהנוסח?
<אברהם ישעיהו:>
לא. אני אומר שזה מעלה שאלה עד כמה במסגרת חוק כזה גופים שפועלים במשפט הפרטי בעיקר, לחייב אותם לקלוט מישהו שהם חושבים שהוא לא מתאים להם. 

<היו"ר אלי אלאלוף:>
מה זה לא מתאים להם?
<אברהם ישעיהו:>
לא מסוגלים להפעיל אותו.
<היו"ר אלי אלאלוף:>
אז בשביל מה אתם קיימים? אתם אמורים לבצע הנחיה. 
<אברהם ישעיהו:>
אני הגוף המפנה. יש עמותה מסוימת שמבקשת - - - 

<היו"ר אלי אלאלוף:>
מה? היא עצמאית לגמרי? היא לא קשורה לשום דבר? היא לא מקבלת תמיכה? לא מקבלת הנחיות? אני לא מבין. אני מכיר גוף שלא אציין את שמו שאומר למשרד הרווחה: אני אבחר מבין אלה שאתה שולח לי מי מתאים לי. אז אל תתקיים. אם אתה אמור לשרת ציבור מסוים שהמשרד קובע שהוא מתאים למקום הזה, והמקום הזה לא רוצה לקיים, הייתי מטיל עליו חרם מוחלט. מה זה פה? זאת תוכנית כבקשתך? יש פה גופים, בשביל זה יש גופים מוסמכים והם בהיררכיה מסוימת, תקבל הנחיה, תבצע. אתה לא תבצע, לא תקבל יותר שום דבר. הייתי הולך בצורה מאוד חריפה, כי זה מה שמשאיר ילדים ברחוב. אם אתם לא יודעים את זה. יש הרבה גופים שאומרים: אני, זה לא מתאים לי, הוא עשה את זה ובצבע כזה ולא מתאים. חברים, תתחילו – משמעת לא תזיק במדינה הזאת. 

<שולי מועלם-רפאלי (הבית היהודי):>
סליחה, אדוני, אני אשמח לשאול שאלה. יש בתוך העמותות – לפי מה שאתה אומר יש איזשהו גוף שמבקש ויש לו תקנים של שירות לאומי. נניח מאיזושהי סיבה, לא סיבות לא ענייניות, מאיזושהי סיבה בן או בת לא מתאימים לגוף הזה, אתם יכולים למשוך אותו חזרה ולשלוח אותו למקום אחר שכן מתאים לו. זאת אומרת, אתם גוף העל.
<אברהם ישעיהו:>
זה נכון. זה ברור. אבל לפי החוק הזה, נניח שיש גוף עמותה שמממנת את התקן שלה, היא מחליטה שהיא רוצה להפעיל מתנדבת. מה שעולה לכאורה מהחוק, ורק רציתי לראות שזה יהיה ברור, שאם זה עולה לדיון בוועדה, אז לכאורה היא אפילו לא יכולה להגיד: אני מוותרת על השירות הלאומי. לוועדה יש סמכות להגיד לה: אל תפעילי את המתנדב. 

<היו"ר אלי אלאלוף:>
יש לך פרטי בעמותה הזאת?
<אברהם ישעיהו:>
יש עמותות - - -

<שולי מועלם-רפאלי (הבית היהודי):>
כן. הוא אומר שהיא מממנת בעצמה.
<היו"ר אלי אלאלוף:>
לא, רגע. מאיזה כסף אתה מממן?

<אברהם ישעיהו:>
אני לא מממן כלום. אני מפנה. "בת עמי" מפנה מתנדבים.
<היו"ר אלי אלאלוף:>
אבל הגוף הזה שמקבל, מאיזה כסף הוא מממן את הפיקוח?
<אברהם ישעיהו:>
יכול להיות שזה כסף ציבורי, אבל יכול להיות גם שזה כסף פרטי, למשל - - -

<היו"ר אלי אלאלוף:>
פרטי שנכנס כתרומה.

<אברהם ישעיהו:>
כן.

<היו"ר אלי אלאלוף:>
וכתרומה הוא כפוף לחוקים של הציבורי. אני קצת מבין בתרומות.
<אברהם ישעיהו:>
אדוני, אני לא מתווכח, אני רק אומר שצריך להיות - - -
<היו"ר אלי אלאלוף:>
אין פה כסף פרטי.

<אברהם ישעיהו:>
צריך להיות ברור מהחוק שזאת המשמעות לזה.
<היו"ר אלי אלאלוף:>
תבינו, אין פה כסף פרטי. המושגים שלכם צריכים להשתנות. יותר מדי פעמים בדיון על השירות הלאומי: אני נתתי לו, ואני אמרתי לו – זה לא אני, זאת המערכת. תתחילו להשתמש בטרמינולוגיה הולמת. הגוף הזה יותר מדי עושה פרסונליזציה של המהלכים. 

<שולי מועלם-רפאלי (הבית היהודי):>
אדוני, אבל מקובל עלינו שיש מקומות שחלק – אני לא מתאימה לשרת בכל מקום, לכן אני מחזירה את זה לעמותה.
<היו"ר אלי אלאלוף:>
אז, הנה, יש ועדה.

<נעה בן שבת:>
לכן מעלים את זה לוועדה הזאת. 

<שולי מועלם-רפאלי (הבית היהודי):>
בסדר גמור.

<היו"ר אלי אלאלוף:>
יש ועדה. ואם הוועדה מחליטה, אז היא מחליטה. תראו איזו אנדרלמוסיה אנחנו רוצים להכניס. אם כל אחד יבוא, יקום לפי צבע הזה או אחר, אנחנו יודעים שהשירות הלאומי הוא היום בצבע מאוד מאוד מיוחד. 

<שולי מועלם-רפאלי (הבית היהודי):>
זה ברור.
<היו"ר אלי אלאלוף:>
גם לא נותנים לנו להעביר את האחריות. אמרו לכם שכל יום נגיד שעל צבא הגנה לישראל יהיה אחראי שר אחר ולא שר הביטחון, אבל לא נותנים לנו. אתם, משרד המשפטים, לא נותנים לנו לקבוע שהשירות הזה צריך להיות תמיד כפוף למשרד אחר ויחיד ללא שינוים. 

<מירב בן ארי (כולנו):>
לא למשרד. למפלגה.
<היו"ר אלי אלאלוף:>
כן, זה המצב. את צודקת. אני לא אגיד את זה כי אני יושב-ראש הוועדה. אבל כחבר שלך אני מזדהה אתך כפי שאת יודעת. חבר'ה, יש גבול. יש גבול. זה נהיה לטיפונדיות מפלגתיות לא נעימות, והמבין יבין. בבקשה, מישהו רוצה? אם לא, נמשיך, בבקשה.

<ענבר הרשקוביץ:>
"(ב) לא תקבל ועדת ההשגה החלטה לפי סעיף קטן (א), אלא לאחר שנתנה למתנדב לגוף המוכר ולגוף המפעיל הנוגעים להחלטה, הזדמנות לטעון את טענותיהם.

(ג) השר רשאי לקבוע הוראות לעניין סעיף זה, ובכלל זה סייגים להפעלת סמכות ועדת ההשגה לפי סעיף קטן (א)".
<נעה בן שבת:>
הסייגים יכולים למשל, להגיד כל מיני הוראות בנושא הזה, איזה הוראות יכולה ועדת ההשגה לתת, ואיזה הוראות היא תהיה מוגבלת.
<ענבר הרשקוביץ:>
"(ד) בסעיף זה, "מתנדב לרבות מועמד לשירות לאומי או לשירות קהילתי" –

סימן ד': ממונה על פניות הציבור – סעיף 26" - - -
<יואב ארבל:>
לגבי הסימן הזה גם דיברנו לפני כן עם - - - 

<היו"ר אלי אלאלוף:>
אני מבקש, כל פעם אם אתה רוצה לדבר, א', תבקש אישור; ו-ב', תגיד את שמך.

<יואב ארבל:>
הסימן הזה בעצם בנוסחו הנוכחי הגיע אלינו אתמול בערב.
<נעה בן שבת:>
נכון. היו בו שינויים למרות שהם יחסית קלים. 

<יואב ארבל:>
בסדר. יש פה כמה סוגיות.

<היו"ר אלי אלאלוף:>
מה למשל?

<דרור גרנית:>
לא הספקנו לקרוא אותו לעומק.

<היו"ר אלי אלאלוף:>
גם אתם לא קיבלתם אותו לפני כן?

<נעה בן שבת:>
כן.

<שולי מועלם-רפאלי (הבית היהודי):>
אז נדון עליו בהמשך.

<היו"ר אלי אלאלוף:>
תתכוננו, נחזור אליו ביום ראשון.
<יואב ארבל:>
תודה רבה.

<ענבר הרשקוביץ:>
"סימן ב': סמכויות פיקוח – סעיף 27 – הסמכת מפקחים –

 (א) השר רשאי להסמיך מבין עובדי הרשות, מפקחים שיהיו נתונות להם הסמכויות לפי חוק זה, כולן או חלקן, ובלבד שלא יוסמך מפקח, אלא אם כן התקיימו לגביו כל אלה:

(1) הוא לא הורשע בעבירה שמפאת מהותה, חומרתה או נסיבותיה אין הוא ראוי, לדעת השר, 
לשמש כמפקח;

(2) הוא קיבל הכשרה מתאימה בתחום הסמכויות שיהיו נתונות לו לפי חוק זה, כפי שהורה השר 
בהסכמת השר לביטחון הפנים;

(3) הוא עומד בתנאי כשירות נוספים, ככל כפי שהורה השר."
<מאיר כהן (יש עתיד):>
היה אתמול שיעור במרוקאית.

<היו"ר אלי אלאלוף:>
אני חייב להגיד, פעם ראשונה עושים גם עוד משהו טוב, הכנסת, נפתח שיעור בערבית מרוקאית. ואני לא הייתי.

<שולי מועלם-רפאלי (הבית היהודי):>
ואין מה ללמד אותך, צדיק. אתה פשוט כבר יודע. 

<מירב בן ארי (כולנו):>
אתה מורה, לא?
<היו"ר אלי אלאלוף:>
ראיתם? זאת כניסתו של חבר הכנסת מאיר כהן.

<מירב בן ארי (כולנו):>
כניסה מרשימה.
<היו"ר אלי אלאלוף:>
בואו נמשיך, בבקשה.

<ענבר הרשקוביץ:>
"(ב) שמות המפקחים שהוסמכו לפי סעיף זה, יפורסמו ברשומות ובאתר האינטרנט של הרשות.
סעיף 28 – סמכויות פיקוח – 
(1) לשם פיקוח על ביצוע ההוראות לפי חוק זה, לרבות לעניין אופי השירות ואיכותו, רשאי מפקח, 
לאחר שהזדהה –

(1) לדרוש מבעל תפקיד או עובד בגוף מוכר או בגוף מפעיל וממתנדב, למסור לו כל ידיעה או מסמך הדרושים לו לשם מילוי תפקידו.
בסעיף זה, "מסמך" לרבות פלט, כהגדרתו בחוק – המחשבים, התשנ"ה–1995.
(2) להיכנס למשרדי כל גוף מוכר או גוף מפעיל ולמקומות שבהם יש לו יסוד סביר להניח שמשרתים מתנדבים, אולם אם המשרדים או המקומות האמורים משמשים למגורים, לא ייכנס אליהם המפקח אלא במועד סביר שתואם עם מנהל המקום, ובהעדר מנהל כאמור עם כל דיירי המקום, או על-פי צו של בית-משפט."
<נעה בן שבת:>
הם נדרשים להסכמה של כל הדיירים במקום? או שאתם אומרים: כל הדיירים, יש דייר, הוא לא נמצא עכשיו בדירה, דיירת - - - 

<יואב ארבל:>
אולי הדיירים הנוכחיים. אני לא יודע, אולי את מעלה סוגיה שבאמת כדאי לחשוב עליה. אולי הדיירים שנוכחים במקום.
<היו"ר אלי אלאלוף:>
כן, חבר.

<אורן נחמיה:>
אני רוצה רק להעיר בעניין של הפיקוח, שגם לנו כמשרד יש מפקחים, ולא רק לרשות. 

<נעה בן שבת:>
אבל אתם לא קובעים את הסמכויות שלהם בחוק הזה, נכון? יש לכם סמכויות שנתונות לכם מכוח החוק שלכם. 

<אורן נחמיה:>
כן, אבל הן כפופות למה שהרשות - - - 

<היו"ר אלי אלאלוף:>
למה צריך במשרד ביטחון פנים פיקוח? 
<אורן נחמיה:>
יש לנו סדר גודל של בערך 2,000 משרתים שמשרתים במוסדות חינוך.
<היו"ר אלי אלאלוף:>
אבל תפקידם בפיקוח דומה למה - - -
<שולי מועלם-רפאלי (הבית היהודי):>
הוא זהה.

<אורן נחמיה:>
אנחנו עושים פיקוח שהוא יותר פיקוח על התוכן שהמשרד בעצם מנחה את המתנדבים לבצע – כל תוכניות המניעה והפעילות. זה פחות פיקוח של נוכחות, אם המשרת נמצא או לא נמצא. גם את זה אנחנו עושים מתוך - - -
<היו"ר אלי אלאלוף:>
יש תיאום בין המערכות בנושא הפיקוח?

<נעה בן שבת:>
אבל אלו ההוראות לפי החוק הזה, זה רוצה להראות שיש שירות - - -
<היו"ר אלי אלאלוף:>
אבל בכלל ובעיקרון יש איזה תיאום ביניכם?
<יואב ארבל:>
אפשר בכמה מילים? 

<היו"ר אלי אלאלוף:>
כן.

<יואב ארבל:>
יואב ארבל מהרשות לשירות לאומי אזרחי.

<היו"ר אלי אלאלוף:>
זה רק מקל על הפרוטוקול. 

<יואב ארבל:>
אין לי שום בעיה לומר את השם שלי כמה פעמים, כמה שתרצה.

<היו"ר אלי אלאלוף:>
אנשי הפרוטוקול שלנו מחמיאים לנו כשאנחנו מסודרים, אז בואו נקבל מחמאות בזכות זה.

<יואב ארבל:>
נעזור לך לקבל מחמאות.

<היו"ר אלי אלאלוף:>
לא אני.

<יואב ארבל:>
כל גוף מפעיל שיש אצלו מתנדבים אחראי על המתנדבים, הרי יש לו את הפיקוח הפנימי שלו שנמצא, מגיע ועושה את העבודה כמו שצריך. הרי הם נמצאים בחצר שלו. זה רובד אחד. וגם המשרד לביטחון פנים כמו כל שאר הגופים המפעילים צריך שיהיה לו כאלה מפקחים. 

הסעיפים האלה מדברים על הרגולציה על סמכויות הפיקוח של הרשות. סמכויות פיקוח העל של הרשות לוודא שהוראות החוק הזה מתקיימות. אין ספק שגם אם המשרד לביטחון הפנים רואה שמשהו לא מתקיים, ודאי שהוא צריך לראות, להודיע, לדווח, אבל הסמכויות שנמצאות פה מיוחדות למפקחי הרשות מכוח החוק הזה. 

<שולי מועלם-רפאלי (הבית היהודי):>
אני מניחה שכמו למשרד לביטחון פנים גם למשרדים אחרים יש את המפקחים שלו. לפחות אני יודעת את זה - - - 

<ציפי נחשון גליק:>
אפשר? 

<היו"ר אלי אלאלוף:>
כן, בבקשה. גילוי נאות, יש לנו היכרות היסטורית.
<ציפי נחשון גליק:>
ארוכת שנים, נכון, אבל טובה. גם לנו יש פיקוח, כי יש שני מסלולים: יש את השירות הלאומי הרגיל ויש שירות לאומי לנערות במצוקה ונוער בסיכון. וגם עכשיו קיבלנו את הפיקוח על התקנים של עבריינים, והפיקוח שלנו מקצועי. קודם כול, לפקח באמת שבמסלול הזה נכנסת האוכלוסייה שמוגדרת כאוכלוסייה במצוקה, וגם על התהליכים המקצועיים. 

<היו"ר אלי אלאלוף:>
אז יש לי רק בקשה. לא נכלול את הפיקוחים השונים בחוק, אבל בהתייעצות שבהסכמה בראש של שולי, אנחנו מבקשים שתעשו עבודה מקבילה ותעשו הגדרה מדויקת יותר של התפקידים השונים של מערכות הפיקוח. 

<ציפי נחשון גליק:>
וזה לא ייכלל בחוק?

<שולי מועלם-רפאלי (הבית היהודי):>
לא. הפיקוח שלכם לא צריך להיכלל בחוק הזה.
<היו"ר אלי אלאלוף:>
לא ייכלל בחוק.

<שולי מועלם-רפאלי (הבית היהודי):>
הפיקוח שלכם הוא בעל משמעות אחרת.
<ציפי נחשון גליק:>
למה? 

<יואב ארבל:>
הפרק שמדבר על הגופים המפעילים מתייחס אולי לתפקידים גם של הגופים המפעילים, נגיע לזה.
<ציפי נחשון גליק:>
זאת תהיה טעות, זה לא יחייב אותם. באיזו סמכות?
<היו"ר אלי אלאלוף:>
אבל אני שוב חוזר, זה יותר מתאים שתעשו עבודת מטה ביניכם לבין הגופים השונים, ותגדירו מי עושה פיקוח על מה. כי בשביל מדריכה או רכזת יחידה קיבלתי את המפקח הזה – בסוף בשטח הבלבול מוחלט, אני יודע מהניסיוני הקודם. רצה אדוני להעיר הערה?
<יעקב עמר:>
לגבי הסיפור של הרווחה, כל מה שקשור לאוכלוסיות המיוחדות – יש לנו תיאום מלא אתם ביחד בכל מה שקשור לנושא המקצועי ולמה שקשור למינהלתי.
<היו"ר אלי אלאלוף:>
תעשו איזה מערכת, איזה מסמך תיאום בין הפיקוחים השונים. בבקשה, נמשיך.
<ענבר הרשקוביץ:>
"(3) להיכנס לכל דירת שירות כדי לבדוק את התאמת הדירה לכללים שנקבעו לגבי מגורי מתנדבים, וזאת בכפוף לקבלת הסכמתם של כל המתנדבים המתגוררים בדירה, במועד סביר שתואם עמם ובתיאום עם עובד הגוף המוכר או הגוף המפעיל המחזיק בדירה."
<היו"ר אלי אלאלוף:>
למה אנחנו מגדירים מראש "דירה"? ואם זה יום אחד יהיו קומונות עם עשרה צעירים?

<נעה בן שבת:>
זה עדיין דירה, מקום מגורים. 

<היו"ר אלי אלאלוף:>
אני מציע שמקום המגורים שלהם לא רק דירה, כי יש לי המלצה.

<נעה בן שבת:>
היא פשוט מכונה פה בחוק "דירת שירות", אבל אפשר יהיה להגדיר שזה לא חייב להיות - - -

<היו"ר אלי אלאלוף:>
אבל דירת שירות, או נקודה, או מקום מגורים שלהם.

<יואב ארבל:>
אנחנו מעוניינים שיהיה ברור שזאת דירה, שזה לא אוהל, שזאת דירה ממש.
<היו"ר אלי אלאלוף:>
אני לא מתחיל להעביר לאוהל. יש לי איזו פנימייה שלצערי הפכה למחנה צבאי, אבסורד, ואני מת שזה יחזור לשירות הרווחה, ותקבלו שם פנינה שבפנינה ותהיו שכנים שלי בבית, זה נפלא, ושיגורו. זאת לא דירה. אז הנושא של מגורים גם חשוב. לדעתי זה גם יוזיל את זה וזה יעשה אווירה אחרת.
<מירב בן ארי (כולנו):>
אבל לא פשוט לרשום: להיכנס לכל מקום מגורים של מתנדבים. 

<שולי מועלם-רפאלי (הבית היהודי):>
לכל דירת שירות, כי בהגדרות החוק יש את הצירוף "דירת שירות".
<נעה בן שבת:>
הצירוף של "דירת שירות" מופיע פה הרבה פעמים בחוק. 

<מירב בן ארי (כולנו):>
כן, אבל אני אומרת: כל מקום מגורים.

<נעה בן שבת:>
אז אפשר אולי להגדיר אותה כמקום המגורים של השירותים, אבל שעומד בתנאים שנקבעו לעניין זה. 

<שולי מועלם-רפאלי (הבית היהודי):>
ברור.
<נעה בן שבת:>
 הרי אמרנו שיידרשו תנאים לעניין זה.
<דרור גרנית:>
זה לא כל מקום מקורים. יש מתנדבים שאין להם דירת שירות, לצורך הדיון, הם שוכרים. 

<נעה בן שבת:>
זה בסדר, דרור, יכולות להיות כל מיני אפשרויות, אבל אנחנו בהקשר - -
<מירב בן ארי (כולנו):>
לא יכנסו לדירה שהוא משכיר לבד.
<נעה בן שבת:>
- - שמדובר פה בחוק על דירת מגורים, נבהיר שהכוונה היא: לא חייב להיות דווקא דירה, יכולה להיות וילה, יכולה להיות - - - 
<מירב בן ארי (כולנו):>
שהיא בפיקוח.

<דרור גרנית:>
היא לדירת שירות.
<היו"ר אלי אלאלוף:>
אני לא יודע, דירה של 24 מקומות לינה מפוארת, זאת דירה?
<ציפי נחשון גליק:>
זאת דירת מגורים.
<שולי מועלם-רפאלי (הבית היהודי):>
דירת שירות.

<היו"ר אלי אלאלוף:>
זאת אולי דירה למישהו מיוחד, אבל לא בשירות הנפלא שלנו. כן, בבקשה, גברת.
<ארנה קוטלר:>
ברשותכם, אשמח אם הסדר של ההסכמה לעשות את הבקרה יהיה הפוך, כי הדירות או מקומות המגורים שייכים או לגופים המפעילים או לגופים המוכרים. המתנדבים הם אורחים שם. ולכן, ההסכמה בראש ובראשונה צריכה להיות שלנו. 

<נעה בן שבת:>
אבל ברור לך שגם הפיקוח הוא עליכם בעצם.

<ארנה קוטלר:>
בוודאי.

<נעה בן שבת:>
לא בודקים את הבת אם סידרה את החדר בבוקר או לא.

<ארנה קוטלר:>
האחריות היא שלי. אני מברכת על הביקורת הזאת. אם הביקורת הזאת מותנית בהסכמת המתנדבות, הסיכוי שתתקיים ביקורת יורד. ולכן, מקובל עלי שנבקש את הסכמת המתנדבות, אני רק מבקשת את הסדר ההפוך, כי צריך לזכור אצל מי נמצאת האחריות ומה מטרת הביקורת. 

<שולי מועלם-רפאלי (הבית היהודי):>
למה היא הפכה את הסדר של המתנדבות?
<נעה בן שבת:>
כיוון שהמטרה של הפיקוח הזה הוא לבדוק שהעמותה, שהגוף המוכר נותן להם את התנאים הנדרשים, אז אם הכול ייעשה בהסכמה שלכם, יכול להיות שההסכמה לא תינתן וממילא יסוכל הפיקוח. לכן, רק נדרש תיאום עם עובד הגוף המוכר. 

<מירב בן ארי (כולנו):>
כן, תיאום, אבל למה צריך הסכמה? היא צודקת.

<נעה בן שבת:>
אין לי בעיה שזה יהיה תיאום, אבל מה שחשוב לי להגיד זה שצריך לזכור שאת הסכמת המתנדבים צריך לשים בפרופורציה.

<מירב בן ארי (כולנו):>
נכון.
<היו"ר אלי אלאלוף:>
לא, לא.
<דרור גרנית:>
לא, ממש לא.

<קריאות:>
- - -

<שולי מועלם-רפאלי (הבית היהודי):>
זאת הפרופורציה, גברתי. זאת הפרופורציה. הפרופורציה היא שאנחנו רוצים לוודא את מה שאת רוצה שיקרה, שהם יקבלו את התנאים הכי טובים.
<ארנה קוטלר:>
בדיוק. אני מבקשת להבהיר את זה, כי בסוף חשוב שהחוק יהיה פרקטי. כמו שזה מנוסח כרגע, לתאם ולקבל הסכמה של שמונה או תשע בנות או בנים - - 
<מירב בן ארי (כולנו):>
כן, של כל המתנדבים? 

<ארנה קוטלר:>
- - לעשות בקרה בדירה, זה מסרבל את העניין. כל מה שאני אומרת זה, ש-א', אני מברכת על הבקרה הזו; ב', אני רוצה שזה יהיה בתוך החוק; ג', אני רק מבקשת שהמנגנון שמקבלים יהיה מנגנון פרקטי. זאת ההערה שלי. 

<נעה בן שבת:>
אולי נגיד גם פה הנוכחים בדירה?
<יואב ארבל:>
כן.
<מירב בן ארי (כולנו):>
וגם למה "כל"? מה, עכשיו תבקשי מכל השמונה-תשע?
<נעה בן שבת:>
אז נגיד שהמתנדבים שמתגוררים בדירה הנוכחים במקום. 

<מירב בן ארי (כולנו):>
כן, לא צריך את כל המתנדבים. ואם לא כולם גרים באותו זמן, אם הם לא נמצאים? 

<ציפי נחשון גליק:>
כי אם יש אחד שמסרב זה מונע כניסה.
<ארנה קוטלר:>
אני רוצה לתת דוגמה. 

<נעה בן שבת:>
ברור למה הרציונל.

<ארנה קוטלר:>
אתן לך דוגמה אמיתית מלפני שבוע. רכז הדירות של העמותה שלי עשה ביקורת לפני שבוע בדירה של תשעה בנים בירושלים – בנים לעילא ולעילא לתפארת מדינת ישראל – ומצא שם חגיגה, נרגילות, סמים, אלכוהול, וכן הלאה. אם באה בקרה חיצונית ורוצה לבוא לבקר בדירה הזו, אין סיכוי שהצעירים האלה ייתנו להם את הסכמתם ואת הרשאתם שהם יכנסו לביקורת.
<מירב בן ארי (כולנו):>
צודקת.
<ארנה קוטלר:>
וצריך לחשוב גם על האלמנטים האלה. אני לוקחת את הביקורת הזאת ככלי עזר בשבילי, לצד הביקורות הפנימיות שאני עושה. ולכן, אני מבקשת שרוח החוק תהיה גם ברוח המציאות שבתוכה אנחנו מתנהלים. 

<יואב ארבל:>
אני מסכים. מנכ"לית עמותת "שלומית" ארנה קוטלר העלתה נקודה חשובה, ואני מציע לחשוב אולי להמיר את ההסכמה ביידוע, שהם יודעים שבא פיקוח, שלא מתנדב בודד אחד יוכל לסכל את כל הפיקוח על הדירה בגלל שיש לו סיבות משלו. 

<מירב בן ארי (כולנו):>
נכון. ובכלל, אם הדירה - - -
<היו"ר אלי אלאלוף:>
אני חושב שההצעה של היועץ המשפטי מאוד הגיונית, הייתי מצטרף אליה. אבל אני רוצה להגיד, חברים, הפיקוח או הביקורים במקומות האלה זאת שיטה – ללכת לקצה השירות וממנו להבין מה שקורה בראש השירות. ולכן, לא הייתי מבקש כל הזמן מלמעלה לקבל אישור כי אז זה פשוט - - - 
ושתיים, מה זה פרופורציה? הפרופורציה האמיתית זה הילד, זה הפוקוס, זה לא אתם. אתם כמו כולנו, רק משרתים אותם. זה מה שנגיד. בבקשה, מיקי.
<מיקי לוי (יש עתיד):>
אני מקבל את הגישה שלך, כי בהודעה מראש יש איזושהי לקונה. אתן דוגמה, ואם הושכרו דירות של בנות השירות לשבת חתן לכמה ימים ואני מודיע, אז ממילא יש הסדר.
<היו"ר אלי אלאלוף:>
כמה שבת חתן יש? 

<מיקי לוי (יש עתיד):>
ואללה, מה, אתה רוצה מספרי טלפון?

<שולי מועלם-רפאלי (הבית היהודי):>
לפי מיקי כל שבת מושכרות הדירות לשבת חתן, ברור שזה לא קורה, אבל - - -
<מיקי לוי (יש עתיד):>
תקבלי טלפון של מי ששכר את זה בקריית-משה, והבנות הוצאו החוצה, ומירב יודעת על בנות בתל-אביב שישנו בחוף הים. את רוצה לטמון את הראש בחול, זה בסדר.
<שולי מועלם-רפאלי (הבית היהודי):>
חס וחלילה, אני האחרונה שטומנת את הראש בחול, רק לא הייתי חוזרת לזה כל הזמן. 

<מיקי לוי (יש עתיד):>
לכן אני מקבל את מה שיושב-הראש אמר, זה עושה הרבה שכל מלמטה למעלה.

<שולי מועלם-רפאלי (הבית היהודי):>
זה מה שכתוב פה. זה מה שכתוב בחוק.
<קריאות:>
- - -

<מירב בן ארי (כולנו):>
מה אם הם עושים בלגן בדירה, אז מה? תבקש מהם שוב, זה גם בעייתי.
<נעה בן שבת:>
אני רק רוצה לבקש לבדוק, בכל זאת זה מקום שמשמש למגורים, זה גם בעייתי. 
<מירב בן ארי (כולנו):>
לא, אני לא אומרת, שני הצדדים בעייתיים.
<שולי מועלם-רפאלי (הבית היהודי):>
הצד השני הוא לא פחות בעייתי, כמו שהציגה ארנה לפני רגע.
<דרור גרנית:>
אדוני, אני פשוט מבקש.
<היו"ר אלי אלאלוף:>
אם תצליח תקבל פרס נובל.
<קריאות:>
- - -

<דרור גרנית:>
אם יותר לי, ברשות יושב-ראש הוועדה. אני רוצה רגע להזכיר מה היה הרעיון מאחורי הסעיף הזה, ומה להבנתי לו לא היה פה כל הסעיף הזה. הרעיון מאחורי הסעיף הזה הוא לאפשר פיקוח ובקרה על שני שחקנים במערכת: הגופים המוכרים שצריכים לספק את דירת השירות ו / או הגופים המפעילים שלפעמים הם גם אלה שמספקים את דירת השירות. מה שהוא לא נועד לעשות זה לתת סמכויות שיטור ביחס למתנדבים. הווה אומר, לדוגמה, נניח שמתנדב פלוני מחזיק בדירה סמים כאלה או אחרים, המפקח הזה לא שם בתור שוטר עליו, ביחס למתנדב הפרט. לזה יש סמכויות של המשטרה שעומדות להם בנפרד ללא שום קשר לחקיקה הזאת. המפקח הזה נועד לוודא שהגוף המוכר והגוף המפעיל מספקים את התנאים שבהם הם מחויבים. זה דבר ראשון שצריך להגיד. 
והדבר השני שצריך להגיד זה שאלה של פרטיות שנגזרת מהעובדה שמדובר במקומות מגורים. בכל הכבוד – ופה אני קצת מתקשה להסכים עם העמדה שהציגה מנכ"לית "שלומית" – כאשר אנחנו מדברים על כניסה למקום מגורים, האינטרס שאנחנו כמחויבים לשמור עליו הוא בראש ובראשונה הוא אינטרס הפרטיות של מי שגר בדירה. הסמכויות של בעל הדירה מכוח הקניין שלו עומדות לו כשלעצמו, וזה בנפרד לצורך הדיון עם הבקר דירות שמחזיקה העמותה, אבל המדינה קודם כול צריכה לשמור על זכות לפרטיות שהיא זכות חוקתית. 

ולכן, זה חוזר ומחזיר אותי לנקודה הראשונה שהעליתי, אלה לא סמכויות שיטור. אנחנו לא שם כדי לתפוס את המתנדב שמשתמש בסמים בשעות הפנאי, זאת לא המטרה. 
<היו"ר אלי אלאלוף:>
לאור הנימוקים, בלי שפיטה מצדי חס ושלום, אני האחרון שינסה לשפוט, היועצת המשפטית שלנו תנסה להביא ניסוח מעובד יותר ליום ראשון הבא, בסדר?
<נעה בן שבת:>
כן.

<מיקי לוי (יש עתיד):>
אני מבקש לשאול את הרשות אם יש מפתח לכמה מפקחים, איך זה עובד, אם תוכלו להסביר לנו. 

<מוטי אלמליח:>
כן. יש תקינה. 

<היו"ר אלי אלאלוף:>
אתם רואים את הקשר בין פיקוח לתקציב? תתנהג יפה, יהיה תקציב. לא, לא.
<שולי מועלם-רפאלי (הבית היהודי):>
ציבורי, יש לומר.
<מוטי אלמליח:>
בכל דירה יש מפרט, סל סטנדרטים של שירותים שמוגדר מה צריך להיות בדירה, כמה בנות צריכות להיות בדירה, מה צריך להיות הגודל של הדירה פחות או יותר, והדברים האלה נבדקים. כמו שדרור אמר, הבקר שאמור להגיע לדירה בודק את מפרט השירותים.
<מיקי לוי (יש עתיד):>
מוטי, לא שאלתי את זה. בבקשה. 
<היו"ר אלי אלאלוף:>
כמה מפקחים יש על כמה?
<מיקי לוי (יש עתיד):>
כמה מפקחים על כמה דירות? יש מפתח?

<מוטי אלמליח:>
יש מפתח של איש אחזקה לכמה דירות. 
<היו"ר אלי אלאלוף:>
אנחנו בשאלה על פיקוח.
<מוטי אלמליח:>
לגבי מפקחים, אין הגדרה של כמה מפקחים על דירות. יש לנו בסך הכול 800 דירות שירות, ויש לנו חברת בקרה שהרשות מעסיקה ב-outsourcing. יש לנו שם עשרה בקרים או 11 בקרים, שחלק מהבקרים עושים גם בקרה בדירות השירות. 
<נעה בן שבת:>
אבל ברגע שתעבור החקיקה לא יהיו בקרים, צריכות להיות סמכויות פיקוח לפי החוק שיפעלו על-ידי עובדי הרשות. 

<מוטי אלמליח:>
יש לנו גם מפקחים, אבל אנחנו נעזרים בבקרים לביצוע הרישום בשטח והבקרה בשטח. 

<היו"ר אלי אלאלוף:>
זה בעיקר בקרה טכנית.
<מוטי אלמליח:>
כן, בקרה טכנית.
<שולי מועלם-רפאלי (הבית היהודי):>
טכנית, על מבנה הדירה וכו'?
<היו"ר אלי אלאלוף:>
כמה מפקחים יש ברשות?
<מוטי אלמליח:>
יש לנו שישה מפקחים ברשות ועוד כעשרה.
<היו"ר אלי אלאלוף:>
זה לא תפקידם לפקח על הדירות בעצמם.
<מוטי אלמליח:>
לפקח על הדירות, לפקח על השירות.

<מאיר כהן (יש עתיד):>
מה ההבדל בין מפקח לבקר? תסביר לנו.
<מוטי אלמליח:>
למפקח יש סמכויות סטטוטוריות. בקר, תפקידו ללכת לשטח - - -
<שולי מועלם-רפאלי (הבית היהודי):>
רק להציג נתונים בעצם.

<מוטי אלמליח:>
למצוא ממצאים, לרשום, לראיין את הבנות, לראיין את הגוף המפעיל. 

<מאיר כהן (יש עתיד):>
זה קבלן שמחזיק שישה בקרים והוא הולך ורואה את הדברים.

<מוטי אלמליח:>
רואה את הדברים, רושם, מעביר לנו, אנחנו שולחים לדוחות, מקבלים חזרה.

<מאיר כהן (יש עתיד):>
עד כמה עובד קשה המפקח שהוא לא יכול לעשות את זה?
<מוטי אלמליח:>
יש לנו 18,000 מתנדבים, יש לנו כ-10,000 מקומות שירות. שישה מפקחים לא יכולים להגיע לכל המקומות, לכן אנחנו נעזרים בבקרה. 

<נעה בן שבת:>
לא תהיה הגדלה של כוח-האדם?
<מוטי אלמליח:>
הייתי שמח אם כולם היו, אבל כמו שאתה מכיר בתור שר הרווחה כדי לקבל תקנים של פיקוח –לא נותנים תקנים של פיקוח, נותנים לך outsourcing ועם זה אתה - - -
<מאיר כהן (יש עתיד):>
כמה בקרים יש לכם? 
<מוטי אלמליח:>
יש לנו 11 בקרים ב- .outsourcing
<מאיר כהן (יש עתיד):>
נניח, אם תחבר את כל השכר, זה יוסיף לך ארבעה מפקחים? אם במקום 11 בקרים יהיו ארבעה מפקחים טובים?
<מוטי אלמליח:>
אם יוסיפו לי ארבעה במקום ה-11? זאת שאלה טובה. 
<מאיר כהן (יש עתיד):>
תעשה את זה.

<היו"ר אלי אלאלוף:>
תנצל, מאיר, איש האוצר יצא. 
<מוטי אלמליח:>
אתה מסבך אותי.

<מאיר כהן (יש עתיד):>
אני רוצה להגיד לך, אדוני היושב-ראש, יש בעיה גדולה עם כל הבקרים האלה שב- outsourcing ומי מול משרד הרווחה לא מצולק – כל הבקרים האלה שהולכים לבתי אבות ולבתי קשישים זאת ברכה לבטלה. 
<מוטי אלמליח:>
אצלנו זה לא.

<מאיר כהן (יש עתיד):>
עדיף ארבעה מפקחים טובים שעובדים, אחראים, מאשר חצאי משרות של סטודנטים שבגללם במשך שנים קשישים קיבלו היתר - - - , תאמין לי. 

<מוטי אלמליח:>
הצבנו סטנדרטים טיפה יותר גבוהים מבקרים שהם סטודנטים. הבקרים מסתובבים עם רכב צמוד, במדינה - - - 

<מאיר כהן (יש עתיד):>
זה אחלה סטנדרט.
<מוטי אלמליח:>
רכב צמוד ומגיעים לכל מקום, יש להם הגדרה לכל המקומות - - -

<היו"ר אלי אלאלוף:>
אתה לא יכול להעביר קצת לפיקוח על הבנייה?
<מוטי אלמליח:>
אנחנו לא מממנים את מה שנקרא "הדלת המסתובבת בשירות המדינה", אלא הבקרים מקבלים פר שירות, פר בקרה, לא פר בקר, מה שהיה בעבר. אני מכיר במשרד הרווחה את מה שהיה.
<מאיר כהן (יש עתיד):>
זה טוב. מה שאמרת מצוין.
<מוטי אלמליח:>
בגלל זה שינינו. חמש שנים פעלנו פר בקר. בקר היה עושה, לא עושה. היום אנחנו פועלים פר בקרה, והוא מחויב להגיע לפחות חמש מקומות ביום, לדווח לנו, יש לנו מנהל לפרויקט. 

<מאיר כהן (יש עתיד):>
זה נשמע טוב.
<שולי מועלם-רפאלי (הבית היהודי):>
יופי.
<מוטי אלמליח:>
זה עובד לא רע.
<היו"ר אלי אלאלוף:>
אפשר להמשיך, בבקשה? כמעט הוספנו לך תקציב.
<נעה בן שבת:>
לא תהיה שום הגדלת תקציב עם העברת החוק? אותו שכר של כוח-אדם?
<שולי מועלם-רפאלי (הבית היהודי):>
שר הרווחה בדימוס הציע להוסיף להם עשרה תקנים של מפקחים, הוא אמר שבאוצר ישמחו בכך. 

<קריאה:>
מתקציב משרד הרווחה? 
<שולי מועלם-רפאלי (הבית היהודי):>
לשעבר.

<היו"ר אלי אלאלוף:>
על יתרות העבר.

<שולי מועלם-רפאלי (הבית היהודי):>
ויש.

<היו"ר אלי אלאלוף:>
נכון שנשארו לך קצת?
<מאיר כהן (יש עתיד):>
כן, יש לי. 

<מוטי אלמליח:>
המפקחים זה תקנים של משרד הרווחה לשעבר. 
<מאיר כהן (יש עתיד):>
תשמע, הבנתי שהיו דיווחים כוזבים למשרד הרווחה אז תתקנו את זה עכשיו, תיקחו מהעמותות.

<שולי מועלם-רפאלי (הבית היהודי):>
טוב שבאת.

<מאיר כהן (יש עתיד):>
אני שותק.
<מוטי אלמליח:>
זה עלה פה לדיון בחוק. 

<היו"ר אלי אלאלוף:>
בואו נמשיך.
<ענבר הרשקוביץ:>
"סעיף 28 –
(ב) – לא יימסר מידע לפי סעיף זה אם מסירתו אסורה לפי כל דין.

(ג) מפקח לא יעשה שימוש בסמכויות הנתונות לו לפי חוק זה, אלא בעת מילוי תפקידו ובהתקיים שני אלה:
 (1) הוא עונד באופן גלוי תג המזהה אותו ואת תפקידו;

 (2) יש בידו תעודה החתומה בידי המנהל, המעידה על תפקידו ועל סמכויותיו, שאותה יציג על-פי דרישה.
סעיף 29 – תחולת סמכויות הפיקוח על המדינה –
(א) מפקח רשאי להפעיל את סמכויותיו לפי חוק זה, כלפי המדינה ומוסדותיה.

(ב) השר, בהסכמת השר הממונה, יורה בנוהל על תנאים לשימוש בסמכויות לפי סעיף 30 כלפי מערכת הביטחון, בשים לב לטעמים של ביטחון המדינה, שלום הציבור וביטחונו; השר, בהסכמת השר הממונה, יורה על נוהל ראשון לפי סעיף קטן זה, בתוך 180 ימים מיום תחילתו של חוק זה."
<שולי מועלם-רפאלי (הבית היהודי):>
אני מודה שלמרות שיש לי תואר שני בתעשייה וניהול ואני נחשבת אישה שיודעת גם לקרוא וגם לכתוב, לא הבנתי את הסעיף הזה. 

<יואב ארבל:>
מדובר על סעיף סטנדרטי שנמצא בעוד חוקים אחרים, שמדבר על הפעלת פיקוח כלפי גופי ביטחון. 

<שולי מועלם-רפאלי (הבית היהודי):>
הבנתי.

<יואב ארבל:>
גופי ביטחון לא רוצים שכל מפקח יכנס אליהם, אולי רוצים שהוא יעבור איזה סיווג, בשביל לאפשר את הפיקוח גם לגופי הביטחון.
<שולי מועלם-רפאלי (הבית היהודי):>
אוקיי.
<ניר ויינר:>
רק יש טעות, זה צריך להיות סעיף 28 ולא 30.
<היו"ר אלי אלאלוף:>
זה ברור עכשיו? זה מתאים לתואר שלך, גברתי? 

<שולי מועלם-רפאלי (הבית היהודי):>
כן. זה כתוב ככה.
<היו"ר אלי אלאלוף:>
תמיד אמרתי שלאימהות של משפחות גדולות מגיע תואר תעשייה וניהול. 

<שולי מועלם-רפאלי (הבית היהודי):>
תואר משל עצמו.

<שולי מועלם-רפאלי (הבית היהודי):>
שבעה ילדים זה נחשב משפחה גדולה? יש. 

<היו"ר אלי אלאלוף:>
זה פחות מאמי, אבל זה יפה מאוד.
<ענבר הרשקוביץ:>
"הוראות סעיף קטן (ב) יחולו גם על שינוי של הנוהל האמור באותו סעיף קטן.

(ד) מפקח לא יעשה שימוש בסמכויותיו לפי סעיף 28 כלפי מערכת הביטחון, אלא לאחר שעבר 
התאמה ביטחונית כמשמעותה בסעיף 15 לחוק שירות הביטחון הכללי, התשס"ב–2002.
 (ה) בסעיף זה – "מערכת הביטחון" כל אחד מאלה: –

(1) משרד הביטחון ויחידות הסמך שלו;

(2) יחידות ויחידות סמך של משרד ראש הממשלה שעיקר פעילותן בתחום ביטחון המדינה;

(3) משטרת ישראל ושירות בתי-הסוהר;

(4) הרשות להגנה על עדים;

"השר הממונה" כמפורט להלן, לפי העניין: –

(1) לעניין הגופים המנויים בפסקה (1) להגדרה "מערכת הביטחון" שר הביטחון; –

(2) לעניין הגופים המנויים בפסקה (2) להגדרה "מערכת הביטחון" ראש הממשלה; –

(3) לעניין הגופים המנויים בפסקאות (3) ו- (4) להגדרה "מערכת הביטחון" השר לביטחון הפנים."
<מירב בן ארי (כולנו):>
אדוני, אני רוצה להזכיר לך שפעם שעברה ביקשתי לדעת האם משרד הביטחון והמשרד לביטחון פנים לוקחים אליהם את אותם נערים, נערות בסיכון וגם צרכים מיוחדים, זוכר שדיברנו על זה וביקשתי מהם תשובה?
<היו"ר אלי אלאלוף:>
כן, אז בואו נשאל, יש לנו פה הזדמנות.
<מירב בן ארי (כולנו):>
אנחנו רוצים לדעת. 

<היו"ר אלי אלאלוף:>
כן, גברת.

<אפרת שפרוט:>
אני פשוט מנצלת את זה שמירב העלית את העניין של הצעירים בסיכון גם לשאול איפה נמצא - - - 

<נעה בן שבת:>
הודענו שאנחנו דנים עכשיו מפרק ד' ואילך, ולנושא של צעירים בסיכון וייצוג הולם נחזור ביום ראשון.
<אפרת שפרוט:>
נחזור אליו?
<מירב בן ארי (כולנו):>
זה לא משנה, בגלל שבאמת משרד הביטחון ביקש כאן לדעת, ואם כאן יורשה - - -
<נעה בן שבת:>
שאלות מותר לשאול, אבל פשוט הודענו לאנשים גם לשאלות ששאלו אותנו שלא נדון בזה היום. 

<היו"ר אלי אלאלוף:>
על הסעיף נדון בנפרד, אבל את רוצה להעביר לנו אינפורמציה?

<אפרת שפרוט:>
רק רציתי לשאול אם הדיון על הצעירים בסיכון יהיה ביום ראשון. נעה, לא שמעתי מה אמרת. 

<היו"ר אלי אלאלוף:>
יהיה דיון על זה בהמשך. 

<מירב בן ארי (כולנו):>
רק שאלת אינפורמציה כללית – האם הם לוקחים? זאת שאלה פשוטה. 

<שולי מועלם-רפאלי (הבית היהודי):>
זאת לא שאלה פשוטה בכלל.

<היו"ר אלי אלאלוף:>
מי יכול לענות לשאלה? כן, אדוני, בבקשה.

<בן ציון:>
אצלנו מקבלים. אני יכול גם לבדוק לכם כמה. אני יודע שגם במשטרת ישראל מקבלים. אז זה לעניין המשרד לביטחון. משרד הביטחון זה לא אנחנו. 
<שולי מועלם-רפאלי (הבית היהודי):>
אין פה נציג של משרד הביטחון.

<מירב בן ארי (כולנו):>
משרד הביטחון בא לפה?
<היו"ר אלי אלאלוף:>
יש פה נציג של משרד הביטחון.

<קריאה:>
לא, זה צבא.

<שולי מועלם-רפאלי (הבית היהודי):>
לא, הוא מצה"ל.

<היו"ר אלי אלאלוף:>
לא ידעתי שזה שייך למשרד הביטחון.

<אוריאנה אלמסי:>
אפשר לשאול את עמותת "בת עמי"?
<היו"ר אלי אלאלוף:>
אז אפשר לבקש מנציג משרד הביטחון להשתתף בדיון?

<שולי מועלם-רפאלי (הבית היהודי):>
"בת עמי", אתם רוצים לענות על זה או שעדיף המפעילים?
<מירב בן ארי (כולנו):>
כן.

<אברהם ישעיהו:>
אני לא בקיא בפרטים.
<היו"ר אלי אלאלוף:>
אז נבקש בדיון הבא שמשרד הביטחון - - -
<מירב בן ארי (כולנו):>
אם אי-פעם יבוא לפה נציג של משרד הביטחון נוכל לשאול אותו. כי לבוא ולאשר - - - 

<היו"ר אלי אלאלוף:>
נדאג שיהיה נציג ביום ראשון.

<מירב בן ארי (כולנו):>
כל כך הרבה תקנים של שירות לאומי זה כן, אבל צריכים - - -
<היו"ר אלי אלאלוף:>
והמשטרה ושירות בתי-הסוהר, אם אתם יכולים לבוא עם נתונים זה יהיה טוב. לברך שאתם עושים את זה. בבקשה. 
<נעה בן שבת:>
אני רק רוצה להעיר שהנושא הזה של נוהל, בסדר, אפשר יהיה לקבוע תנאים בנוהל שיסייגו את הסמכויות של המפקח. אם כי אני קצת תוהה מדוע בעצם אנחנו צריכים את זה כשמדובר בסך הכול בשירות לאומי. צריך לראות את תנאי השירות של המתנדבת, צריך לראות מה היא עושה. כיוון שהיא לא אמורה לעשות תפקידים של עובד בגוף אז אנחנו לא מצפים שהיא תהיה במקום עובד של מוסד כזה, אז אני לא יודעת מדוע רמת החשאיות והדברים. אם כי, בסדר, שייקבעו תנאים בנוהל. 

<היו"ר אלי אלאלוף:>
למה זה חשאי? עוד לא שמעתי, לא הבנתי את המושג חשאיות. 

<נעה בן שבת:>
יש פה דרישות לנוהל להפעלת הסמכויות. אני לא יודעת בדיוק מה התנאים כי לא אומרים לנו. 

<היו"ר אלי אלאלוף:>
בעיקרון אני לא אוהב את המילה חשאיות, חוץ מאשר לגופים מסוימים. אבל לגופים אזרחיים אין שום סיבה לחשאיות. זה צריך להיות שקוף לגמרי. 
<נעה בן שבת:>
מדובר פה רק במערכת הביטחון. 

<מוטי אלמליח:>
בגופים ביטחוניים מדובר בחשאיות. 

<היו"ר אלי אלאלוף:>
אם זה ביטחון, אנחנו נתמודד בסעיף אחר.

<נעה בן שבת:>
בסעיף הזה, בסעיף שלנו.
<היו"ר אלי אלאלוף:>
בישיבה אחרת בחוק אחר. זה שמשרד הביטחון לא מעביר אינפורמציה מספקת על כל מיני תחומים, עם זה נתמודד בסעיף אחר. כרגע לא נוכל. ננסה להתקדם, ברשותכם.
<ענבר הרשקוביץ:>
סימן ג': תקציב הרשות ועסקאות הרשות –
סעיף 30 – תקציב הרשות – 
תקציב הרשות ייקבע בתחום פעולה נפרד בסעיף תקציב המשרד בחוק התקציב השנתי - - -

<היו"ר אלי אלאלוף:>
עוד פעם איש הכספים יצא. 

<מירב בן ארי (כולנו):>
שומע תקציב, הוא יוצא. 

<היו"ר אלי אלאלוף:>
הוא יודע לזהות את הרגעים.

<מירב בן ארי (כולנו):>
את המוקשים.

<קריאה:>
בשביל זה הוא שם.

<ענבר הרשקוביץ:>
"ואולם לעניין חוק יסודות התקציב יראו את המנהל כאילו הוא הממונה על סעיף תקציב לגבי אותו תחום פעולה; לעניין זה, "תחום פעולה" ו"סעיף תקציב" - - -

<היו"ר אלי אלאלוף:>
הוא לא יצא, הוא מסתתר שם. האוזניים פתוחות גם מצד שמאל.

<מירב בן ארי (כולנו):>
מזל.

<ענבר הרשקוביץ:>
"לעניין זה, "תחום פעולה" ו"סעיף תקציב" כהגדרתם בחוק התקציב השנתי כמשמעותו בחוק יסודות התקציב.
סעיף 31 – עסקאות הרשות" - - -
<אורי שיינין:>
רגע, רגע.

<היו"ר אלי אלאלוף:>
רגע, תן לגמור את זה. עכשיו כשהערנו אותך.

<אורי שיינין:>
יש פה תיקון קטן שפשוט יש לו משמעות שאני חושב שהוועדה לא בהכרח שמה את לבה אליו. סעיף 30 תוקן על-ידי הוועדה במקום "בתחום פעולה נפרד במסגרת תקציב המשרד", זה שונה ל"תחום פעולה נפרד בסעיף תקציב המשרד". המשמעות של זה תהיה שכל פעם שהרשות עוברת ממשרד למשרד, כמו שהורגלנו בשנים האחרונות, יצטרכו ממש להעתיק את כל הסעיפים התקציביים שלה מתקציב משרד המדע למשרד ראש הממשלה, למשרד הכלכלה, למשרד החקלאות – הדבר הזה יכול לשתק את הפעילות של הרשות לחודשים רבים. וזאת פעילות טכנית לחלוטין. מה שאנחנו מבקשים זה שיהיה כתוב: במסגרת תקציב המשרד, ואז אתה יכול להשאיר את זה באותו סעיף רק שזה במסגרת - - -
<מוטי אלמליח:>
ככה זה גם מתקיים היום. 

<אורי שיינין:>
היום לצורך העניין התקציב של הרשות נמצא במסגרת סעיף 36, שזה משרד הכלכלה באופן כללי עקרוני, אבל הוא כפוף לחלוטין למשרד החקלאות. זאת אומרת, חשבותית והכול זה משרד החקלאות, ומשרד הכלכלה לא רואה בכלל שיש שם כסף. זה תיקון קל. לכן, עדיף להשאיר את המסגרת ולהוסיף פה את התיקון.
<נעה בן שבת:>
למרות שזה בעצם סממן של אותה בעיה. הבעיה היא התנועה בין המשרדים.

<מאיר כהן (יש עתיד):>
רצוי. כי בבית היהודי יש סבב של שרים. 

<שולי מועלם-רפאלי (הבית היהודי):>
חבל לדפוק את התקציב, נעה, אם לא - - -

<אורי שיינין:>
כל עוד אנחנו לא מטפלים בבעיה עצמה, כמו שהוועדה קוראת לה, אז לפחות לא ניצור עוד בעיה, לפחות נקטין את הממדים שלה. 

<היו"ר אלי אלאלוף:>
היות שזה באמת טכני. יש לי בקשה, היות שפעם שעברה נדחיתי על-ידי משרד המשפטים על האפשרות, חברי חברי הכנסת, אם כבר נעשה שינוי מהותי בשירות הלאומי, זה שנקבע שיש משרד קבוע לזה.
<מאיר כהן (יש עתיד):>
בסדר. הגיע הזמן. 

<מיקי לוי (יש עתיד):>
זאת הייתה הבקשה שלי. 
<היו"ר אלי אלאלוף:>
אני חושב ששירות לאומי שמותנה בהרכב קואליציוני זה נראה לי מוזר מאוד. אז יש לי בקשה, היות שההתנגדות הייתה של משרד המשפטים. 

<דרור גרנית:>
חלילה, לא הייתה התנגדות, ברשות אדוני, אני רק אבהיר.

<מיקי לוי (יש עתיד):>
נכון, לא הייתה התנגדות.

<דרור גרנית:>
אנחנו לא התנגדנו.

<מיקי לוי (יש עתיד):>
הוא נתן חוות דעת שאין התנגדות.

<שולי מועלם-רפאלי (הבית היהודי):>
הוא רק אמר שאין לזה משמעות.

<דרור גרנית:>
אמרנו שם אמירה משפטנית – אין מניעה משפטית להבנות את זה כך או כך.

<מיקי לוי (יש עתיד):>
נכון.

<דרור גרנית:>
וכצעד שני שהבאנו את זה ישר לממשלה שתביע עמדתה פעם נוספת אם היא רוצה לקבוע את זה לא בפורמט המתנייד, אלא בפורמט הקבוע. ועמדת הממשלה הייתה שהיא רוצה להישאר בפורמט המתנייד.
<מאיר כהן (יש עתיד):>
אני מציע, אדוני היושב-ראש, היות שזה – סליחה שאני אומר את זה – חלק מהסכם קואליציוני אז צריך להיות – אם אכן נגלה אומץ כזה כמו שאתה אומר אני אנשק את ראשך. אני מאוד מקווה. באמת, אני מקווה שאם תהיה הסתייגות כזאת - - - 

<היו"ר אלי אלאלוף:>
אז יש לי הצעה קונקרטית. היות שזה באמת חוזר ככה בחלומותי הלא נעימים לפעמים, אני מבקש שנקיים דיון לא ביום ראשון הבא, והלשכה המשפטית תכין לנו הצעה. אנחנו גם לא ניישם - - -
<מאיר כהן (יש עתיד):>
משרד החינוך. 
<מיקי לוי (יש עתיד):>
אלה שרוצים, תאמין לי, לא אכפת לי.

<היו"ר אלי אלאלוף:>
רגע, בואו לא נפתח את הדיון, נפתח אותו בהמשך. אני גם ממליץ מראש שהיישום לא יהיה כל עוד שההסכם הקואליציוני הנוכחי פועל, לא ניגע בזה.
<מיקי לוי (יש עתיד):>
מקובל. צודק.

<היו"ר אלי אלאלוף:>
אבל נמליץ להביא לחוק את עמדתנו, כי כמה שאני עובר את כל חברי הכנסת, ולא חשוב הסיעות, ובאמת, מותר לי לציין שם אחד, לפחות שולי מועלם, כי הגישה הממלכתית שלה ידועה, הייתי רוצה שנדון בנושא הזה ונקבע עמדה סופית וברורה בנושא הזה לכאן או לכאן. אבל שיהיה דיון מהותי בעניין. וברשותכם, נעשה אותו לא בדיון הקרוב, אלא בדיון לאחר מכן, וכל המשרדים וכל המקושרים לשר זה או אחר, בלי חס וחלילה לנקוט עמדה, שיביאו את זה בסוף לדיון שיהיה בוועדה. הוועדה תחליט לפי מצפונה איך לבחור את הדרך.
<דרור גרנית:>
ובלבד שאחזור רק על ההסתייגות.
<היו"ר אלי אלאלוף:>
הגברת ראשונה.

<דרור גרנית:>
סליחה.

<אוריאנה אלמסי:>
בנושא התקציב, רק רציתי להבהיר שצריך להבחין בין תקציב של הרשות עצמה שלזה הסעיף מתייחס, שזה גם כולל מימון מטה, מימון תקנים של חרדים, ערבים ומתנדבים מהאוכלוסיות המיוחדות; ויש חלק נרחב – שאם אני לא טועה, שם החלק הארי של התקציב – זה תקציב של הפעלת המתנדבים, שהגורמים המממנים הם הגופים המוכרים, העמותות, ובעיקר מקומות השירות. אז לגבי תקציב, זה החלק הראשון של הרשות. 

<שר-שלום ג'רבי:>
לא, את מתבלבלת לגמרי. 

<אוריאנה אלמסי:>
הגופים המפעילים, בסדר. אבל התקציב שאנחנו מדברים עליו זה התקציב של הרשות שזה לא הפעלת המתנדבים, ששם החלק הארי של התקציב. 

<נעה בן שבת:>
יש בחלק של הפעלת מתנדבים לגבי האוכלוסיות המיוחדות.
<אוריאנה אלמסי:>
כשאנחנו פנינו למשרדי הממשלה להבין מה התקציב שהם מקצים נגיד להפעלת מתנדבים, זה מידע שהיה קשה לדלות אותו.
<היו"ר אלי אלאלוף:>
בבקשה, נציג משרד המשפטים.
<דרור גרנית:>
רק לעניין הנושא הקודם של המשרד. שמענו ונעביר הלאה את בקשתו של אדוני. רק אזכיר את מה שאמרתי גם בישיבות הקודמות, שבכל מקרה כל קביעה שלא נקבע, גם אם נקבע משרד ספציפי, היא כפופה לחוק-יסוד: הממשלה, סעיף 31 כמדומני, שמאפשר לממשלה באישור הכנסת להעביר מהאחריות. 

<מיקי לוי (יש עתיד):>
זה בסדר. אם הוועדה תקבע משרד x, רשאית הממשלה אחר כך בהצבעה בכנסת, ושתנצח, להחליט, אין בעיה. אין בעיה. 
<קריאות:>
- - -

<מיקי לוי (יש עתיד):>
יהיו לזה הדים ציבוריים אחר כך. ושלא יגדלו חסה בשטחים כמו שאמרתי.
<היו"ר אלי אלאלוף:>
מה רע בחסה?
<מיקי לוי (יש עתיד):>
אחלה ירק, אדוני.

<מירב בן ארי (כולנו):>
זה כמו פתגם.
<היו"ר אלי אלאלוף:>
תודה. בואו נתקדם, ברשותכם. בואו ננסה להתרכז. כן, גברת.
<אפרת שפרוט:>
אני רוצה להגיד ולחזק אותך, כי אני לא חברת כנסת ואין לי אינטרס לאף אחד, ואני מחוץ לכל העניינים הקואליציוניים, ולכן אני אומרת כאזרחית המדינה שעד שהדבר הזה לא יקרה, כל הסעיפים הקטנים האלה לא יעזרו לשום דבר במעמד של שירות לאומי אזרחי בישראל, עד שלא נבין שזה מקום מקצועי ומסודר ולא נודד פוליטית. אני חושבת שזאת הזדמנות לשפר את המעמד של כל המפעל האדיר והעצום הזה שהולך ומשתפר, והוא יקבל מעמד אמיתי. כאזרחית במדינה אני אומרת את זה, בלי קשר לתפקיד – אני מנכ"לית קרן "הזדמנות", לשעבר מנכ"לית "עלם", בהקשר של האוכלוסיות בסיכון אני אומרת - - -
<היו"ר אלי אלאלוף:>
זה לא קורות חיים. 

<אפרת שפרוט:>
אני אומרת שהעניין הזה לא קשור בכלל לתפקידי. זה שזה נודד, פשוט אי-אפשר לדבר על שום מעמד, בעיתונות רואים את זה.
<היו"ר אלי אלאלוף:>
תודה.

<מאיר כהן (יש עתיד):>
יש לה הרבה זכויות, לאפרת. 

<היו"ר אלי אלאלוף:>
רק אמרתי.

<אפרת שפרוט:>
הכול בסדר.
<ענבר הרשקוביץ:>
"סעיף 31 – עסקאות הרשות – 
לשם ביצוע תפקידי הרשות, מורשה המנהל, יחד עם חשב הרשות או חשב המשרד, לייצג את הממשלה בעסקאות כאמור בסעיפים 4 ו- 5 לחוק נכסי המדינה, התשי"א–1951, למעט עסקאות במקרקעין, ולחתום בשם המדינה על מסמכים הנוגעים לעסקאות כאמור.
פרק ה': מועצה ציבורית לשירות אזרחי – 

סעיף 32 – מועצה ציבורית מייעצת – 
 (א) נשיא המדינה, בהמלצת השר, ימנה מועצה ציבורית מייעצת של 20 חברים, והם:

(1) נציג השר מקרב עובדי המדינה;

(2) נציג שר האוצר מקרב עובדי משרדו;

(3) נציג שר המשפטים מקרב עובדי משרדו שהם עורכי-דין;

(4) נציג שר הכלכלה מקרב עובדי משרדו;

(5) נציג שר הביטחון מקרב עובדי משרדו;
(6) נציג שר החינוך מקרב עובדי משרדו;

(7) נציג שר הבריאות מקרב עובדי משרדו;

(8) נציג שר הרווחה והשירותים החברתיים מקרב עובדי משרדו;

(9) נציג השר לביטחון הפנים מקרב עובדי משרדו;

(10) נציג נציב שירות המדינה מקרב עובדי נציבות שירות המדינה;".
<היו"ר אלי אלאלוף:>
למה הדיוק הזה במשרד המשפטים, חייב להיות עורכי-דין? אני לא מאמין שיש אחד שהוא לא עורך-דין שם. 

<דרור גרנית:>
יש, יש.
<היו"ר אלי אלאלוף:>
אבל למה דווקא אתם עם ההגדרה? למה אצל אחרים זאת לא ההגדרה? 

<דרור גרנית:>
ראשית, אציין רק בשביל הפרוטוקול, לשאלתו של אדוני, שיש עובדים רבים במשרד המשפטים שאינם עורכי-דין, המשרד - - - 

<היו"ר אלי אלאלוף:>
כן, ודאי, כל עובדי הניקיון והשמירה. 

<דרור גרנית:>
לא. יש גם עוברים מינהליים אחרים, החל ממזכירות, אבל גם - - -
<היו"ר אלי אלאלוף:>
אין לי שום דבר נגד עורכי-דין, עובדים.
<דרור גרנית:>
נדמה לי שהמחשבה פה הייתה לחדד שבאמת זה צריך להיות מישהו שהוא בעצם יהיה מהאנשים שכפופים ליועץ המשפטי לממשלה בכובע המקצועי ובכפיפות המקצועית שלהם כדי שהוא ייתן בעצם איזשהו אינפוט משפטי, ראייה משפטית שהוא יוכל להביא. כאשר עובדי המשרד שהם עורכי-דין הם כפופים מקצועית ליועץ המשפטי להבדיל מהעובדים המינהלתיים.
<היו"ר אלי אלאלוף:>
היות שהנימוק מאוד משכנע, חס וחלילה בלי שום ציניות, אני חושב שכדאי שזה יהיה בנוסח שנאמר לנו, שיהיה עורך-דין על מנת ש-.
<נעה בן שבת:>
למעשה, כשמדובר על נציג של השר, השר צריך למנות נציג רלוונטי, אז לכאורה גם בלי שנגיד את הדברים האלה: נציג השר מקרב עובדי משרדו, ולא להוסיף את התוספת הזאת, יש להניח שהוא היה שולח את נציגו שיש לו את האינפוט המשפטי. אתה רוצה להגיד את זה שהם עורכי-דין, שהם נציגי היועץ המשפטי לממשלה? שהוא גם נציג היועץ המשפטי לממשלה?
<דרור גרנית:>
שוב, הנציג הוא של שר המשפטים, כי בעצם הדרג הפוליטי הם הממנים את נציגיהם.
<נעה בן שבת:>
זה בכל המשרדים. 

<דרור גרנית:>
זה נכון. פה פשוט יש איזושהי כפיפות מקצועית ייחודית שהיא כפיפות ליועץ המשפטי, ומכאן התוספת.
<נעה בן שבת:>
אז אפשר להגיד: מקרב עובדי משרדו הכפופים ליועץ המשפטי לממשלה?
<דרור גרנית:>
אוקיי.
<נעה בן שבת:>
אני אבדוק אם אפשרות לכתוב כזה דבר.
<היו"ר אלי אלאלוף:>
אני מכין את הדוקטורט של הסטודנט שיבוא להגיד: דוקטורט על שירות לאומי, פתאום יגיד על מה? אז הוא יחפש אותך.
<דרור גרנית:>
אני כמובן אבקש לקבל איזשהו יישור קו אל מול לשכת השרה.
<היו"ר אלי אלאלוף:>
קיבלתי הודעה מאוד יפה מהשב"ס, שהיום 10% מכלל המתנדבים שלהם באים מהשירות הלאומי בנושא הזה והם ישמחו להמשיך ולקלוט. אני מודה לכם על - - -
<נעה בן שבת:>
מה זאת אומרת? 10% מאיזה מתנדבים? 

<היו"ר אלי אלאלוף:>
אתה יכול לאשר?

<בן ציון:>
של השירות הלאומי.
<שולי מועלם-רפאלי (הבית היהודי):>
10% מהמתנדבים שיש להם הם אנשי - - -

<היו"ר אלי אלאלוף:>
לא אינפורמציה. שאלתי. מותר לנו לדון פה לא רק – אנחנו לומדים על השירות הלאומי, ועל הפעילות הטובה. מדובר בעיקר ב-10% מהילדים בסיכון ומוגבלים. אני מברך. ביקשתי נתון, זה לא יהיה בחוק.

<מירב בן ארי (כולנו):>
יפה מאוד.

<היו"ר אלי אלאלוף:>
מותר לנו לצאת לפעמים מהחוק.
<מירב בן ארי (כולנו):>
עכשיו רק נחכה למשרד הביטחון.
<היו"ר אלי אלאלוף:>
בבקשה. עוד לא נכנסת, כבר יש לך שאלות?
<דוד פלבר:>
נפלתי על הסעיף הרלוונטי.
<היו"ר אלי אלאלוף:>
כן, בבקשה.

<נעה בן שבת:>
בינתיים קראנו עד פסקה (1).
<דוד פלבר:>
אז אני רק על הסעיף שנקרא מאז שנכנסתי, בבקשה, אם אפשר. הבקשה אפילו קצת אולי נשמעת מוזרה, אבל אנחנו מעסיקים קרוב ל-40% מכלל המתנדבים בשירות הלאומי, לא האזרחי, לא של החרדים, בשירות הכללי הלאומי, אנחנו קרוב ל-40%, זה משתנה משנה לשנה, אבל זה סדר הגודל, ויש פה נציגות לכל משרדי הממשלה ואנחנו - - - 

<היו"ר אלי אלאלוף:>
40% זה מספר שאומר כמה? במספר מדויק.
<דוד פלבר:>
במספר אנחנו במגזר היהודי 5,000, במגזר הערבי עוד קרוב ל-3,000. סך הכול כ-8,000 מתוך כ-14,000, תלוי איך סופרים. שוב, אני לא נכנס לספירות המדויקות, זה סדרי גודל - - -
<היו"ר אלי אלאלוף:>
8,000, זה טוב. לא נתווכח.
<שולי מועלם-רפאלי (הבית היהודי):>
זה טוב.

<מוטי אלמליח:>
במגזר הערבי 1,000 ומשהו. הם במסגרות החינוך, אבל הם לא פועלים - - -
<דוד פלבר:>
סליחה, אז אם אנחנו לא 40%, אנחנו 37.5%, אני אומר סדר גודל, אני לא נכנס לספירה מדויקת. ואנחנו מיוצגים פה כמשרד החינוך בתוך מועצה ענקית, אני חושב לא פרופורציוני לאוכלוסייה שאנחנו מייצגים. רצינו לשאול אם על דעת הוועדה אפשר להוסיף נציג.

<היו"ר אלי אלאלוף:>
אז אנחנו נוריד למשרד שיש לו רק נציג אחד.

<דוד פלבר:>
המועצה לא מוגבלת בגודל שלה.

<קריאות:>
- - -
<דרור גרנית:>
רק רגע, אנחנו מתנגדים לדבר הזה, בכל הכבוד.
<היו"ר אלי אלאלוף:>
רגע, תן לו לגמור, ותן ליושב-ראש לפחות להביע את דעתו.

<דוד פלבר:>
אני מציג את בקשתי, אתם יכולים להתנגד. אני מציג את בקשתי שמשרד החינוך בגלל גודלו יהיה מיוצג טיפה מעבר למשרד הכלכלה, שאני לא יודע כמה עובדים יש לו, כמה מתנדבים יש לו, וכן הלאה, המשרדים האחרים שהם בשיעורים הרבה יותר קטנים.
<היו"ר אלי אלאלוף:>
היות שאני נגד, אז חבל שתנמקו. אז אני אהיה נגד, ואני לא אביא את זה לשינוי. תודה על הודעתך. 
<דוד פלבר:>
בסדר. 
<היו"ר אלי אלאלוף:>
בבקשה, בואו נמשיך.
<קריאות:>
- - -

<שולי מועלם-רפאלי (הבית היהודי):>
אל תריבו עכשיו בין המשרדים, זה בבית, בבקשה.

<היו"ר אלי אלאלוף:>
לא, לא, אין ויכוח. אני מוכן שהדיון יהיה באווירה טובה, אבל לא בבזבוז זמן. בואו נמשיך.

<ענבר הרשקוביץ:>
"(11) שני נציגי ציבור שהם אנשי הסגל האקדמי במוסדות להשכלה גבוהה מוכרים כמשמעותם בסעיף 9 לחוק המועצה להשכלה גבוהה, התשי"ח–1958, בעלי מומחיות בתחום מתחומי השירות לפי סעיף 4 או" – יש פה הערה – "או מתחומי הסוציולוגיה או המדיניות הציבורית, שימונו לפי המלצת המועצה להשכלה גבוהה; לעניין זה, "מוסד להשכלה גבוהה" מוסד מוכר כמשמעותו בסעיף – 9 לחוק המועצה להשכלה גבוהה, התשי"ח–1958, מוסד שקיבל תעודת היתר או אישור לפי סעיף 21 א לאותו חוק או מוסד שהתואר שהוא מעניק הוכר לפי סעיף 28 א לחוק האמור".
<דרור גרנית:>
אני לא בטוח שאני מבין את התוספת הזאת.
<נעה בן שבת:>
סליחה, מה הבעיה?

<היו"ר אלי אלאלוף:>
יש הערות?

<מאיר כהן (יש עתיד):>
אני רוצה לשאול שאלה כללית.

<נעה בן שבת:>
יש לך בעיה עם מכללה שקיבלה היתר, מוסד שקיבל היתר או מישהו שהתואר שלו מעניק? זה מיועד לכל המוסדות - - - 

<דרור גרנית:>
מוסד שהתואר שהוא מעניק מוכר לפי סעיף 28א, יכול להיות - - -
<נעה בן שבת:>
כן, יש עוד אפשרות בחוק המועצה להשכלה גבוהה להכיר בתואר. 

<דרור גרנית:>
שהוא לא מוסד מוכר כשלעצמו?
<נעה בן שבת:>
שהוא לא מוסד מוכר. יש עוד סעיפים בחוק.

<קריאה:>
- - -

<דרור גרנית:>
הוא עצמו לא מוסד מוכר? 

<נעה בן שבת:>
כן, יש סעיפים שונים בחוק המועצה להשכלה גבוהה, הם בדרך כלל מתייחסים גם למוסד הזה, גם למוסדות כמו האוניברסיטה באריאל, וכן הלאה.
<שר-שלום ג'רבי:>
מכללה חרדית, למשל.
<נעה בן שבת:>
אתה רוצה, תבדוק את זה. 
<דרור גרנית:>
בסדר. כי זה נראה לי כאילו איזושהי הרחבה.
<היו"ר אלי אלאלוף:>
אם תבדוק ותיווכח שזה נכון, תבוא לתקן, דרור. מאיר, בבקשה.
<מאיר כהן (יש עתיד):>
אני מבקש שתי דקות שמישהו יסביר לנו על המועצה, כמה פעמים היא התכנסה ומה כוחה של המועצה. האם זה פלסתר או שזה באמת איזו מועצה פעילה.
<דרור גרנית:>
ראשית, המועצה הזאת לא קיימת היום. המועצה הזאת תקום מכוח החוק.
<מאיר כהן (יש עתיד):>
כלומר, עד היום לא הייתה שום מועצה.
<דרור גרנית:>
עד היום לא.

<קריאות:>
- - -

<שר-שלום ג'רבי:>
הייתה מועצה זמנית בראשותו של אלוף דוד עברי שהתחילה עם הרבה חברים והצטמצמה לאט לאט, כי כל הזמן אמרו שזה זמני וכבר מחדשים את זה, והאלוף דוד עברי לפני כשנה החליט להתפטר ולפזר את חברי המועצה, ומאז אין. כשדוד עברי היה יושב-ראש המועצה הוא השתדל אחת לשלושה חודשים לכנס אותם. 

<שולי מועלם-רפאלי (הבית היהודי):>
להיפגש. נכון.
<שר-שלום ג'רבי:>
אבל לא היו הרבה חברים, צריך לציין, הוא עשה עבודת קודש בהתנדבות.
<מאיר כהן (יש עתיד):>
הכול בהתנדבות.

<שר-שלום ג'רבי:>
בהתנדבות הכול.

<מאיר כהן (יש עתיד):>
איזה נושאים נדונו? היא ידעה לקבל החלטות? מה? היא התבקשה לקבל החלטות?
<שר-שלום ג'רבי:>
לא.

<שולי מועלם-רפאלי (הבית היהודי):>
היא מייעצת.

<שר-שלום ג'רבי:>
זה גוף מייעץ. כול הזמן הוא ביקש עדכונים, ואחרי זה הוא העלה נושאים. סתם לדוגמה, הוא היה מביא נציגים של בעלי צרכים מיוחדים להסביר ולראות ולהבין איפה יש שינוי, מה השינוי, ומה צריך להכניס בחוק.
<מאיר כהן (יש עתיד):>
היא אישרה את התקציב, היא אישרה סעיפים? 

<שר-שלום ג'רבי:>
לא.
<מאיר כהן (יש עתיד):>
כלום.

<שר-שלום ג'רבי:>
לא, ממש לא.

<מאיר כהן (יש עתיד):>
כלומר, אין משמעות, זה לא המועצה הציבורית של הביטוח הלאומי.

<היו"ר אלי אלאלוף:>
וההרכב האנושי היה דומה למומלץ עכשיו?
<יואב ארבל:>
בכמה מילים. מדובר על מועצה זמנית שהוקמה מכוח החלטת הממשלה. בזמנו הייתה ועדת עברי שכתבה דוח לממשלה בנוגע לשירות הלאומי, והממשלה קיבלה החלטה שהוועדה הזאת תהפוך למועצה זמנית עד שיעבור החוק. לכן, היא לא מונתה על-ידי חוק, לא היו בה את נציגי הציבור, אלא זה היה משהו אחר לגמרי, ולא היה גם שום סמכויות לפי חוק בעצם לאשר דברים. 
<מאיר כהן (יש עתיד):>
יש איזה נספח לחוק הזה שאומר מה תפקידה של המועצה?
<דרור גרנית:>
יש פה בהמשך החוק.

<יואב ארבל:>
בתוך החוק עצמו.

<שר-שלום ג'רבי:>
בתוך החוק עצמו.

<היו"ר אלי אלאלוף:>
בחוק עצמו.

<מאיר כהן (יש עתיד):>
בסדר, תודה.

<היו"ר אלי אלאלוף:>
כן, בבקשה, עוד הערות?
<שולי מועלם-רפאלי (הבית היהודי):>
אני רוצה לשאול איפה אפשר להכניס שבמועצה הזאת כל הנציגים, יהיה ייצוג הולם לנשים. 

<נעה בן שבת:>
השאלה אם זאת לא הוראה כללית. אני חושבת שיש הוראה כללית שמחייבת ייצוג של נשים במועצות גופים ציבוריים והוא יבדוק את זה.
<שולי מועלם-רפאלי (הבית היהודי):>
אוקיי, אז רק שייבדק.

<מירב בן ארי (כולנו):>
היה לנו דיון פה על זה. 

<מאיר כהן (יש עתיד):>
חשוב. הערה חשובה.
<היו"ר אלי אלאלוף:>
נמשיך.

<ענבר הרשקוביץ:>
'(12) שני נציגי ציבור שימונו לפי המלצת הארגון שמייצג את המספר הגדול ביותר של רשויות מקומיות;"
<מאיר כהן (יש עתיד):>
מרכז השלטון המקומי, בקיצור.

<ענבר הרשקוביץ:>
"(13) נציג ציבור אחד שהוא אדם עם מוגבלות, שימונה לפי המלצת נציב שוויון זכויות לאנשים עם מוגבלות;

(14) שלושה נציגי ציבור מקרב קבוצות האוכלוסייה החרדית, דתית וחילונית."

<היו"ר אלי אלאלוף:>
אולי פה נבקש ייצוג הולם לנשים?

<מיקי לוי (יש עתיד):>
לפחות שליש.

<דרור גרנית:>
הניסוח המקורי, נדמה לי, היה יותר מדויק. הרעיון היה שיהיה נציג ציבור אחד מקרב כל אחת – אה, הבנתי. 

<היו"ר אלי אלאלוף:>
ואני על החרדים.

<מאיר כהן (יש עתיד):>
בואו נעשה אפליה מתקנת, כל נציגי החרדים יהיו נשים. נציגות החרדים.
<נעה בן שבת:>
אני מציעה אולי – אנחנו מצרפים בכוונה את כל הנוסח כדי שאפשר יהיה – את רוב הדברים אנחנו לא מכניסים, לא הכנסנו הרבה זמן שינויים, אז אולי אפשר לקרוא את הנוסח ולראות אם יש הערות. אני אשמח לקבל גם הערות לפני הדיון.

<היו"ר אלי אלאלוף:>
לפני הדיון של יום ראשון.

<נעה בן שבת:>
אם יש הערות, מישהו לא מוצא חן בעיניו הנוסח. זה לא נוסחים חדשים. 

<היו"ר אלי אלאלוף:>
אני באמת אומר שלפחות כל גוף שיש לו יותר מנציג אחד שיהיה ייצוג הולם, שלא יחשבו החרדים שאנחנו נגדם, רק אליהם מתכוונים. מאיר, אתה צריך להגיד לי איך אומרים מגמגם בערבית.
<מאיר כהן (יש עתיד):>
מגמגם בערבית? דרדור.
<היו"ר אלי אלאלוף:>
לך תעשה שיעורי-בית. הסתבכנו כולנו.

<מירב בן ארי (כולנו):>
אתה יכול להיות המרצה בקורס.

<שולי מועלם-רפאלי (הבית היהודי):>
הוא עי"ן מרגי, עי"ן מרצה.

<ציפי נחשון גליק:>
ומתי יהיה שיעור בתימנית?
<מאיר כהן (יש עתיד):>
זאת כלתי, אגב. גילוי נאות.
<שר-שלום ג'רבי:>
אז הנכדה שלך בתמונה אצלו בחדר?

<עדי טל כהן:>
הבת שלי.
<שר-שלום ג'רבי:>
הנכדה שלו, הבת שלך.

<היו"ר אלי אלאלוף:>
טוב, יפה.

<ענבר הרשקוביץ:>
"(15) נציג ציבור אחד מקרב האוכלוסייה הערבית;

(16) נציג ציבור אחד מקרב אוכלוסיית העולים."
<יואב ארבל:>
אני מציע רק את (15) לאחד עם (14). לא הבנתי למה נציג האוכלוסייה הערבית בסעיף נפרד. 

<שולי מועלם-רפאלי (הבית היהודי):>
נכון. תהפכו לארבע ותוסיפו את האוכלוסייה הערבית.

<נעה בן שבת:>
השאלה, כשאנחנו מדברים על הנציגים של האוכלוסיות, האם אנחנו מדברים על נציגי ארגונים או באמת נציגי ציבור אותנטיים, ומי מגדיר אותם?
<דרור גרנית:>
זאת שאלה שעולה באופן כללי תמיד בהקשרים של נציגי ציבור. בהמון חוקים נקבעים בכל מיני הרכבים של כל מיני גופים נציגי ציבור, ואז עולה השאלה מי יהיו נציגי הציבור, איך בוחרים. ובעצם הפרקטיקה בהקשר הזה היא למיטב ידיעתי פרקטיקה שנוהגת – אני מכיר את הפרקטיקה שנוהגת בעניין נציגי ציבור שדרושים למכרזים של שירות המדינה, שבעצם אפשר להגיש טופס לשירות המדינה בבקשה להיות נציג ציבור ואז הנציבות עושה איזושהי סקירה, נכון? של הטפסים האלה, ובהנחה שלא נמצאים איזה חסמים משמעותיים או איזושהי מניעה רצינית, אז מכניסים את אותו אדם לתוך מאגר של נציגי ציבור, והם נבחרים באורח פחות או יותר רנדומלי לשבת במכרזים.
<שולי מועלם-רפאלי (הבית היהודי):>
הציבור יודע שהוא יכול להגיש בקשה להיות נציג ציבור?
<דרור גרנית:>
מה שתיארתי כרגע זה לעניין נציבות שירות המדינה והשתתפות במכרזים, זאת דוגמה אחת שאני מכיר, אבל כאמור, יש באמת נציגי ציבור שנבחרים במגוון מאוד רחב של דברי חקיקה. 

<היו"ר אלי אלאלוף:>
יש לכם המלצה מיוחדת במקרה הזה?
<שר-שלום ג'רבי:>
לא, אין לנו. אבל אנחנו חושבים שבאמת נציג ציבור משמעותי, ויש כאלה שרוצים – ראשי מועצות וכדומה, שמשתפים פעולה, הרי אנחנו יודעים שיש שם בקרב פוליטיקאים וחברי מועצות מאוד - - -
<היו"ר אלי אלאלוף:>
זה נקרא בפורום כזה "אנשי ציבור".
<שר-שלום ג'רבי:>
אז אני אומר, אנחנו בעד. 
<היו"ר אלי אלאלוף:>
אבל לא פוליטיקאים. 

<שר-שלום ג'רבי:>
אז אנשי ציבור. אני רוצה להתייחס לעניין שאם נציג עמותה – אז אני חושב שזה נכון שיהיה נציג ציבור, לנציג ציבור יש לו משקל הרבה יותר גדול כאן. 
<היו"ר אלי אלאלוף:>
בוודאי, אבל הבחירה קשה פה, ההתלבטות היא בהוראת הבחירה בסוף. 

<שר-שלום ג'רבי:>
הלוואי שיהיה ביקוש גדול.
<היו"ר אלי אלאלוף:>
בלאו הכי אחרי שההמלצה תגיע, השר יחליט, נכון?

<דרור גרנית:>
פה הנשיא ממנה. 

<נעה בן שבת:>
זה באמת ייחוד של המועצה הזאת – מצד אחד הרישה אומרת לנו שנשיא המדינה הוא זה שממנה בהמלצת השר, דבר שנותן איזו הילה כזאת מכובדת למועצה.

<היו"ר אלי אלאלוף:>
זה נפלא.

<נעה בן שבת:>
ושהמועצה היא מועצה מייעצת. אין לה בעצם סמכויות החלטה, יש לה רק סמכויות לתת המלצות. זה לאורך כל הדרך. 

<היו"ר אלי אלאלוף:>
אני חושב שכשאומרים פה נציגי ציבור, שיאפשרו ביטוי לכל שכבות האוכלוסייה או לכל מגוון האוכלוסייה. זה לא צורה שניקח שלושה אחים ונמנה אותם. אני לוקח את זה לאבסורד כדי שתבינו את זה. נציגי ציבור, או שיש להם רקע או שנבחר אותם מאוכלוסיות שונות או משכבות שונות. לא תמיד ההיגיון עם אלו שקרובים למינויים. תחפשו איזו נוסחה, כי זה גוף - - -
<נעה בן שבת:>
למרות שהנוסח אומר: נציגי ציבור. באמת הוא לא קובע נציגי ארגונים.
<היו"ר אלי אלאלוף:>
אז אולי ניתן איזו הנחיה מינימלית לנציגי הציבור – או שיש להם רקע מתאים או שמילאו תפקיד כלשהו או שהם מביאים השקפה אחרת. 
<נעה בן שבת:>
אני לא בטוחה, אדוני, שזה מופיע בחוקים אחרים שהם גם ממנים מועצות, אני אבדוק את זה ונוכל להשיב. 

<היו"ר אלי אלאלוף:>
זה ויכוח עם משרד המשפטים. לא ויכוח, התייעצות עם משרד המשפטים. 

<נעה בן שבת:>
למעשה יש פה הרחבה שאני לא בטוחה שקיימת בהרבה מקומות. באותה פסקה (14), כשמדובר על ציבור מקרב האוכלוסיות: החרדית, הדתית והחילונית, בעצם מדובר בקרב האוכלוסייה היהודית. זה לא מוזכר פה, אז זה הודגש ברגע שמבקשים להכניס לתוך אותה פסקה גם את האוכלוסייה הערבית, אבל - - - 

<היו"ר אלי אלאלוף:>
האוכלוסייה המוסלמית היום זה נקרא סלפים. 

<נעה בן שבת:>
גם באוכלוסייה הערבית אפשר להגיד ערבית, יש דרוזית, יש צ'רקסית, לא רוצים להכניס אותה, כן רוצים להכניס אותה, מכניס אותנו לכל מיני שאלות, אז דווקא פה כן יש כל מיני צבעים וכן זיהוי של הצבעים והגוונים. 
<היו"ר אלי אלאלוף:>
ולכן, בציבור הייתי, אם כבר חוזרים ורואים בתמונה כוללת, בנציגי הציבור אוכלוסיות שלא מצאו את ביטויים בשאר המינויים. זה יכול להיות מעניין. 

<נעה בן שבת:>
כן.
<ענבר הרשקוביץ:>
"(ב) השר ימנה מבין חברי המועצה שאינם עובדי המדינה, יושב-ראש למועצה, ורשאי הוא למנות 
ממלא-מקום קבוע ליושב-ראש המועצה שמתקיים בו האמור.

(ג) חברי המועצה יהיו בעלי ניסיון בתחומים הקשורים למטרת החוק.

(ד) לא ימונה לחבר המועצה –

(1) חבר הכנסת או חבר בהנהלה פעילה של מפלגה;

(2) מי שהוא עובד הרשות, עובד של גוף מוכר, בעל עניין בגוף מוכר או עובד של גוף מפעיל שאינו 
רשות ציבורית וכן מי שב-12 החודשים שקדמו למועד המינוי היה עובד של גוף מוכר; לעניין זה, 
"בעל עניין" –

נושא משרה, לרבות חבר ועדת ביקורת, מי שנותן שירותים בשכר וכן בעל עניין כהגדרתו בחוק 
החברות, התשנ"ט–1999.
(3) מי שאינו אזרח ישראלי או תושב ישראל;

(4) מי שהורשע בעבירה, שמפאת מהותה, חומרתה או נסיבותיה, אין הוא ראוי לשמש חבר 
המועצה."
<דרור גרנית:>
רגע, למה הפכתם ב-(3) לאזרח ישראלי או תושב ישראל? זה צריך להיות "ותושב ישראל". אלו שני תנאים שונים, הוא צריך להיות אזרח ותושב. הוא לא יכול להיות אזרח ישראלי שמתגורר בלונדון.
<נעה בן שבת:>
צריך להיות אזרח או תושב, אני חושבת.
<דרור גרנית:>
לא. אזרח ישראלי שמתגורר בלונדון?

<שולי מועלם-רפאלי (הבית היהודי):>
בלונדון, הוא לא יכול להיות.
<יואב ארבל:>
תושב במובן החוקי. יש מעמד במשרד הפנים של תושב. לא תושב מי שגר פה, אלא תושב במובן של אזרח. 

<שולי מועלם-רפאלי (הבית היהודי):>
אבל יש אזרחים ישראלים שלא גרים בארץ, הם יכולים להיות במועצה הזאת? 

<היו"ר אלי אלאלוף:>
לא, זה ברור שזה תושב. בוא ניקח את ההגדרה של משרד הפנים, זאת הגדרה נכונה.
<דרור גרנית:>
בסדר, לכן אני אומר.
<היו"ר אלי אלאלוף:>
זה ה"קומנדו 181" לפחות.
<יואב ארבל:>
ההגדרה של משרד הפנים, תושב זה מישהו שהוא לא אזרח. זאת אומרת, זה מעמד שהוא מתחת לאזרחות.
<נעה בן שבת:>
האם אתה רוצה לשלול את האפשרות שתושב ישראל שהוא לא אזרח יהיה במועצה?
<שולי מועלם-רפאלי (הבית היהודי):>
ברור.
<שר-שלום ג'רבי:>
כן.
<נעה בן שבת:>
כן? טוב.

<שר-שלום ג'רבי:>
רק שיהיה אזרח קודם כול.
<דרור גרנית:>
אזרח ותושב.
<שר-שלום ג'רבי:>
לא, תושב – יש מעמד גם לשירות לאומי. 

<דרור גרנית:>
אני מבין.

<שר-שלום ג'רבי:>
הוא לא חייב להיות אזרח. מי שתושב והוא לא אזרח לא יכול לעשות שירות לאומי.

<נעה בן שבת:>
הוא יכול לעשות אבל - - -
<שולי מועלם-רפאלי (הבית היהודי):>
אבל הוא לא יכול להיות במועצה, זה ברור.

<שר-שלום ג'רבי:>
אני מסביר את ההבחנה בין שני הדברים.
<דרור גרנית:>
האבחנה מובנת.
<היו"ר אלי אלאלוף:>
הוא יכול להתנדב?

<שר-שלום ג'רבי:>
מי שתושב יכול להתמודד. למשל, ברמת-הגולן הם לא אזרחים - - 

<דרור גרנית:>
ערבי מזרח ירושלים.

<שר-שלום ג'רבי:>
- - הדרוזים ברמת-הגולן הם תושבים, אז הם יכולים לעשות שירות לאומי, או במזרח ירושלים גם.
<נעה בן שבת:>
אז זה יהיה: אזרח וגם תושב. הוא צריך להיות גם אזרח וגם תושב. 

<יואב ארבל:>
צריך לומר שהוא גר פה. כי תושב זה מונח משפטי שמשרד המשפטים – מדברים על מישהו שגר פה.
<נעה בן שבת:>
בסדר. נבהיר את זה, מתגורר בישראל.
<ענבר הרשקוביץ:>
סעיף קטן "(ה) הודעה על מינוי חברי המועצה ויושב-ראש המועצה, תפורסם ברשומות ובאתר 
האינטרנט של הרשות.

סעיף 33 – תקופת כהונה –
חבר המועצה ימונה לתקופה של ארבע שנים, וניתן לשוב ולמנותו לתקופת כהונה אחת נוספת, 
ואולם חבר המועצה שמונה לפי סעיף 32(א)(1) עד (10) ניתן למנותו לתקופות כהונה נוספות, ובלבד 
שהוא עדיין עובד המשרד הממשלתי שאותו הוא מייצג במועצה.

סעיף 34 – פקיעת כהונה –
חבר המועצה יחדל לכהן לפני תום תקופת כהונתו באחת מאלה:

(1) הוא התפטר במסירת כתב התפטרות לשר;

(2) אם הוא נציג ציבור הוא נתמנה להיות עובד המדינה; 

(3) אם הוא מונה למועצה כעובד המדינה הוא חדל להיות עובד המשרד הממשלתי שבו עבד בעת 
המינוי, ולגבי נציג השר כאמור בסעיף 32(א)(1) הוא חדל להיות עובד המדינה;

(4) נתקיים בו אחד הסייגים למינוי הקבועים בסעיף 32(ד)(1) עד (4). 

סעיף 35 – העברה מכהונה והשעיה –
 (א) השר רשאי להעביר חבר מועצה מכהונתו לפני תום תקופת כהונתו, בהודעה בכתב באחת 
מאלה: 
(1) נבצר ממנו דרך קבע למלא את תפקידו;

(2) הוא נעדר בלא סיבה סבירה משלוש ישיבות רצופות של המועצה או מיותר ממחצית הישיבות 
שקיימה המועצה בשנה אחת;

(3) נתקיים בחבר המועצה סייג כאמור בסעיף 37(א);
(ב) השר רשאי להשעות מכהונתו חבר מועצה שהוגש נגדו כתב אישום בשל עבירה כאמור בסעיף 
32(ד)(4) עד לסיום ההליך בעניינו, בהודעה בכתב, ולמנות לו ממלא מקום למשך תקופת ההשעיה, 
לפי הוראות סעיף 32, בשינויים המחויבים.

(ג) השר לא ישעה חבר מועצה ולא יעבירו מכהונתו, אלא לאחר שנתן לו הזדמנות לטעון את 
טענותיו ולאחר שנועץ ביושב-ראש המועצה.
סעיף 36 - החלפת חבר מועצה שחדל לכהן בתפקידו –
פקעה כהונתו של חבר מועצה או שהועבר מכהונתו או חדל מסיבה אחרת לכהן כחבר המועצה, 
ימנה השר חבר מועצה אחר במקומו, לפי הוראות סעיף 32, בשינויים המחויבים.

סעיף 37 – ניגוד עניינים" - - -
<ניר חיים ויינר:>
אפשר להתייחס?

<היו"ר אלי אלאלוף:>
כן, בבקשה, אדוני.

<ניר חיים ויינר:>
מי שממנה פה את חברי המועצה זה הנשיא, אבל מי שיכול להעביר אותם מתפקידם ולמנות להם ממלא-מקום זה השר? 

<נעה בן שבת:>
נכון. אבל זה המבנה שביקשה הרשות.
<שר-שלום ג'רבי:>
אבל כתוב, לפי הוראות סעיף 32 עם השינויים המחויבים. ושם כתוב באמת שמדובר על המלצה של השר והמינוי של הנשיא, אז זאת ההפניה לסעיף 32.

<נעה בן שבת:>
ההפניה למנות את ממלא-המקום, אבל ניר אומר משהו אחר. המינוי נתון לנשיא המדינה, אבל מי שמפקיר את הכהונה או מושעה מהכהונה זה השר.

<יואב ארבל:>
אפשר לשנות, להמליץ לנשיא בהתאם לסעיף 32. 
<היו"ר אלי אלאלוף:>
כן, זה צריך להיות סימטרי, המינוי והיציאה ממנו.

<נעה בן שבת:>
"37 – ניגוד עניינים – 

 (א) לא ימונה חבר המועצה ולא יכהן בה מי שעלול להימצא באופן תדיר במצב של ניגוד עניינים 
בין תפקידו כחבר מועצה לבין עניין אישי שלו או לבין תפקיד אחר שלו; נתקיים בחבר המועצה או 
עומד להתקיים בו ניגוד עניינים כאמור, יודיע על כך חבר המועצה, בכתב, בלא דיחוי, לשר וליושב-
ראש המועצה.

(ב) חבר המועצה יימנע מלטפל, בנושא שעלול לגרום לו להימצא במצב של ניגוד עניינים בין 
תפקידו כחבר המועצה לבין עניין אישי שלו או לתפקיד אחר שלו, ובכלל זה יימנע מלהשתתף בדיון 
או מלהצביע בישיבות לגבי נושא כאמור, ולא יטפל בנושא כאמור במסגרת תפקידו במועצה גם 
מחוץ לישיבות המועצה.

(ג) התברר לחבר המועצה כי נושא הנדון בישיבה של המועצה או נושא שהוא הופקד על טיפולו, 
עלול לגרום לו להימצא במצב של ניגוד עניינים כאמור בסעיף קטן (ב), יודיע על כך, בכתב, בלא 
דיחוי, ליושב-ראש המועצה ויפעל לפי הוראותיו; התברר ליושב-ראש המועצה שהוא עלול להימצא 
במצב של ניגוד עניינים כאמור, יודיע על כך לשר ויפעל לפי הוראותיו; קיומו של חשש לניגוד 
עניינים כאמור בסעיף קטן זה, יירשם בפרוטוקול הישיבה שבה נדון הנושא הגורם לניגוד עניינים.

(ד) לעניין סעיף זה, אחת היא אם מילוי התפקיד האחר הוא בתמורה או שלא בתמורה.

(ה) על אף האמור בסעיף זה, רשאי חבר המועצה להביא בחשבון גם את ענייניו של הגוף או 
האוכלוסייה שהוא נציגם, ככל שהם קשורים לחוק זה, ולא יראו אותו כמצוי במצב של ניגוד 
עניינים בשל כך בלבד."
אם אני נציג של אוכלוסייה מסוימת, כמובן שאני יכול להביא, רשאי להביא בחשבון את 
השיקולים הנוגעים לאינטרסים של אותה אוכלוסייה.
"(ו) בסעיף זה –

"עניין אישי" – לרבות עניין אישי של קרובו או של גוף שהוא או קרובו מנהלים או עובדים 
אחראים בו;

"קרוב" – קרוב משפחה שלו או אדם אחר שהוא בעל זיקה אישית, כלכלית או פוליטית מפלגתית 
אליו."
אני רוצה רק להגיד לנושא של נושא שהופקד על טיפולו בסעיף קטן (ג) – למעשה המועצה מקבלת החלטות כגוף אחד בעצם, החלטותיה הן המלצות. כשאומרים שנושא מסוים מופקד בידיו של חבר מועצה, למה הכוונה?

<שר-שלום ג'רבי:>
יש ועדות. במועצה ממנים ועדות לכל מיני תחומים. אז מי שיהיה ראש ועדה או שותף לוועדה אז זה כאן כל ניגוד העניינים. זאת כוונתנו.
<נעה בן שבת:>
"38 – תפקידי המועצה –
אלה תפקידי המועצה:

(1) לדון בהצעה של הרשות לקביעת סדרי העדיפויות הממלכתיים של השירות האזרחי ולחלוקת 
המשאבים בהתאם לכך, ולהעביר לשר את המלצותיה בעניין, בהתאם להוראות סעיף 22;

(2) לדון בתוכניות הרב-שנתיות ובתוכניות הפעילות השנתיות של הרשות, ולהעביר לשר את 
המלצותיה בעניין בהתאם להוראות סעיפים 23 ו-24.
(3) לעקוב אחר יישום החלטות השר ומדיניות הממשלה ואחר ביצוע תוכנית הפעילות השנתית 
בידי הרשות;

(4) לייעץ לשר בעניין הוספת תחום שירות חדש בהתאם להוראות סעיף 4(ב);
(5) לדון בהצעת הרשות לקביעת מבחנים ואמות מידה להקצאה או להגבלה של תקנים להפעלת 
מתנדבים בגופים מפעילים שאינם רשויות ציבוריות, ולקביעת תעריף שונה לגבי גופים כאמור, 
בהתאם להוראות סעיף 21(10) ולהעביר לשר את המלצותיה;

(6) לייעץ למנהל, לפי בקשתו, בעניין מתן אישור גוף מפעיל ובעניין התליה או ביטול של אישור גוף 
מפעיל, בהתאם להוראות סעיפים 58(ד) ו-61(א)(2).
(7) לייעץ לשר לגבי חקיקה בתחומי השירות האזרחי;

(8) לייעץ לשר או למנהל בכל נושא הנוגע למדיניות בתחום השירות האזרחי, ובכל עניין הנוגע 
לביצוע חוק זה, בין ביוזמת המועצה ובין לפי בקשת השר או המנהל."
<נעה בן שבת:>
זאת אומרת, הייעוץ יכול להתבקש גם על-ידי השר או גם על-ידי המנהל, וגם ביוזמת המועצה. ושאלנו בדיון הקודם כשהקראנו לגבי הרשות, מדוע הנושא של ההכרה בגופים מפעילים לא נדון - - - 
<יואב ארבל:>
מוכרים.
<נעה בן שבת:>
סליחה, בגופים מוכרים לא נדון במועצה. זאת חוות דעת שניתנת על-ידי הרשות, היא ניתנת לבקשת השר, והיא מועברת לשר ללא המלצה של המועצה. 

<היו"ר אלי אלאלוף:>
למה?
<דרור גרנית:>
אציין, השאלה של הכרה בגופים המוכרים היא נושא שאנחנו קצת חושבים עליו מחדש. אמרנו את זה כבר בדיון הקודם, כמדומני.
<היו"ר אלי אלאלוף:>
אני מודיע לכם, עד סוף המושב הזה, זה ה-4 באוגוסט, אנחנו גומרים את החוק. אז זה אומר שאם תמשיכו להתלבט, בלוח זמנים הזה. רצית משהו, מרכז המידע והמחקר?
<אוריאנה אלמסי:>
לגבי 26.

<דרור גרנית:>
אני רוצה לציין שאנחנו חושבים על הנושא, אגב, גם איזשהו דיון בבג"ץ, עתירה שהוגשה על הכרה בשני גופים מוכרים חדשים שהיא כשלעצמה - - - 

<היו"ר אלי אלאלוף:>
יש פסק-דין, יש החלטה. 

<דרור גרנית:>
לא, עדיין לא.

<שר-שלום ג'רבי:>
זה באמצע דיון.
<דרור גרנית:>
התיק הזה תלוי ועומד, ואנחנו פשוט מצויים באיזשהו – כלומר, העתירה מעלה והדיון בבית-משפט מחדד כל מיני שאלות שאנחנו מתלבטים בהם שלא נשקלו קודם לכן.
<מיקי לוי (יש עתיד):>
אז מה ההמלצה של משרד המשפטים? 

<דרור גרנית:>
עוד אין לנו המלצה.

<מיקי לוי (יש עתיד):>
לא לסיים את החוק.
<דרור גרנית:>
אה, לא. אני מודה שהיושב-ראש מכתיב פה קצב שהוא מהיר משציפינו.
<נעה בן שבת:>
אם הוא מהיר מדי, אפשר גם, אדוני, אם אין מהירות - - -
<מיקי לוי (יש עתיד):>
אל תדאג, יש עוד אלפי הסתייגויות, זה ייקח זמן.
<היו"ר אלי אלאלוף:>
אני יותר אופטימי. אני חושב שהנקודה הזאת הנוספת היא כל כך מהותית שרוב הדברים שכבר צוינו שזה לידיעה ולהמלצת המועצה, אני חושב שגם הנקודה הזאת היא מאוד חשובה שתגיע למועצה.
<שר-שלום ג'רבי:>
בסדר, נשב.
<היו"ר אלי אלאלוף:>
תגיע ונקרא את זה סופית, אז תתייחסו אם אתם רוצים לכלול את זה, בסדר?
<נעה בן שבת:>
מה? כשהם יעסקו בנושא של גופים מוכרים, ימליצו גם על הנושא של הגוף הזה.

<אוריאנה אלמסי:>
לגבי סעיף (6) "לייעץ למנהל, לפי בקשתו" – כלומר, אם מנהל הרשות מחליט לא לתת למקום שירות מתנדבים אז הוא צריך להתייעץ עם המועצה? זו הכוונה? 
<דרור גרנית:>
לפי בקשתו. 

<אוריאנה אלמסי:>
מה הכוונה ב-(6)?

<יואב ארבל:>
כאשר מדובר על גוף מפעיל שהאישור שלו – הרי מדובר על אלפי גופים מפעילים, ודאי שלא נביא את כל האישורים של כולם למועצה, כי זה יתקע. 

<אוריאנה אלמסי:>
בוודאי. אבל האם אתם רוצים להתלות?
<יואב ארבל:>
מדובר על יוזמה של המנהל. כאשר מגיעה לפתחנו בקשה בעניין גוף שיש התלבטות לגביו, יש אפשרות בהחלט לפנות למועצה, לקבל חוות דעת. 

<אוריאנה אלמסי:>
אבל נאמר אם רוצים לפסול גוף שכבר מפעיל מתנדבים - - -
<יואב ארבל:>
לא, אם מתלבטים, אם יש התלבטות לגבי.
<אוריאנה אלמסי:>
שהוא יתחיל לקבל או שהוא כבר, ולפסול אותו?

<שר-שלום ג'רבי:>
אתן לך דוגמה, אם מותר. חשבתי שצריך לפסול את ארגון "בצלם" – אני עדיין חושב, אגב – היועץ המשפטי לממשלה אסר עלי, והוא אמר לי שאני צריך להמשיך לפעול. דבר כזה כן נכון להביא לפתחה של המועצה.
<אוריאנה אלמסי:>
אז זאת השאלה, ואז המועצה ממליצה לך, אבל ההחלטה היא שלך. זה לא ברור מפה.
<שר-שלום ג'רבי:>
כן, אבל אני רוצה את הגיבוי שלה. אני כבר אהיה, אבל מי שיהיה. לדוגמה, "בצלם", הייתה לנו את הדוגמה. 
<אוריאנה אלמסי:>
הבנתי. זה לא כל כך ברור.
<היו"ר אלי אלאלוף:>
נתקדם, בבקשה. נמשיך.

<נעה בן שבת:>
"39 – ישיבות המועצה – 
(א) ישיבות המועצה יתקיימו אחת לשלושה חודשים לפחות.

(ב) יושב-ראש המועצה יזמן את הישיבות ויקבע את מועדיהן, מקומן וסדר-יומן, בכפוף להוראות חוק זה.

(ג) המועצה תקיים ישיבה מיוחדת על-פי דרישת השר או המנהל או שליש מחברי המועצה לפחות; הישיבה תתקיים בתוך 14 ימים מיום הדרישה;

בישיבה תדון המועצה בנושאים המפורטים בדרישה.

(ד) המנהל, או מי מטעמו, יוזמן לכל ישיבות המועצה.

40 – סדרי עבודת המועצה –
(א) המניין החוקי בישיבות לישיבות המועצה הוא רוב חבריה ובהם יושב-ראש המועצה או ממלא- מקומו הקבוע; משנפתחה הישיבה במניין חוקי, יהיה המשך הישיבה כדין בכל מספר של חברים, ובלבד שכולם זומנו ושבעת קבלת ההחלטות לא פחת מספר הנוכחים משליש מחבריה, לפחות ובהם היושב-ראש או ממלא-מקומו הקבוע, שני נציגים שהם עובדי המדינה ושני נציגי ציבור." כולם צריכים להיות. נוכחותם נדרשת כדי לפתוח את הישיבה. 

<היו"ר אלי אלאלוף:>
זה הקוורום הנדרש.
<נעה בן שבת:>
כן, זה הקוורום הנדרש, בדיוק.
"(ב) על אף האמור בסעיף קטן (א), בעת קבלת החלטות לפי סעיף 22, 23 ו-38 לא יפחת מספר הנוכחים בישיבה מעשרה חברים, ובהם ארבעה נציגים שהם עובדי המדינה וארבעה נציגי ציבור" – זאת דרישת המינימום.
"(ג) לא היה מניין חוקי בעת שנפתחה ישיבת המועצה, רשאי היושב-ראש לדחותה לחצי במחצית שעה; עברה מחצית השעה האמורה, תהיה הישיבה כדין בכל מספר של נוכחים, ואולם על קבלת החלטות יחולו הוראות סעיפים קטנים (א) ו-(ב).
(ג1) המועצה תערוך פרוטוקולים של ישיבותיה; פרוטוקול חתום בידי חבר המועצה שניהל את הישיבה וחבר מועצה נוסף שהשתתף בה, ישמש ראיה לכאורה לאמור בו.

(ד) החלטות המועצה יתקבלו ברוב דעות של חברי המועצה המשתתפים בהצבעה; היו הדעות שקולות יכריע יושב-ראש המועצה, ובהעדרו – ממלא-מקומו הקבוע.

(ה) השר רשאי לקבוע את סדרי עבודתה ונוהלי דיוניה של המועצה, ככל שלא נקבעו בחוק זה; כל עוד לא קבע השר כאמור, תפעל המועצה בדרך הנראית לה צודקת ומועילה ביותר בנסיבות העניין.

41 – הגשת דוחות וסקירות למועצה –
(א) לשם ביצוע תפקידיה רשאים המועצה או יושב-הראש לבקש מהרשות דוחות, לרבות דוחות תקציביים, וסקירות על הפעילות השוטפת של הרשות.

(ב) הרשות תעביר למועצה את הדוחות או הסקירות כאמור בסעיף קטן (א), בתוך 60 ימים ממועד הבקשה.

42 – קיום המועצה –
קיום המועצה, סמכויותיה ותוקף החלטותיה לא ייפגעו מחמת שהתפנה מקומו של חבר המועצה או מחמת ליקוי במינויו או בהמשך כהונתו, ובלבד שרוב חברי המועצה מכהנים כדין.

43 – הוצאות וגמול –
(א) חבר המועצה לא יקבל מהרשות שכר בעד שירותיו.

(ב) חבר המועצה שאינו עובד המדינה, עובד גוף מתוקצב או עובד של גוף שהוא מייצג במועצה, זכאי לקבל מאת הרשות גמול בעבור השתתפות בישיבות המועצה לפי הוראות סעיף קטן (ד), ובלבד שאינו זכאי לקבל תמורה בעבור ההשתתפות ממקור אחר.

(ג) חבר המועצה שאינו זכאי לגמול לפי הוראות סעיף קטן (ב), זכאי לקבל מהרשות החזר הוצאות שהוציא לצורך לשם השתתפות בישיבות המועצה לפי הוראות סעיף קטן (ד), ובלבד שאינו זכאי לקבל החזר הוצאות ממקום אחר.

(ד) השר, בהסכמת שר האוצר, יקבע כללים ותנאים שלפיהם תשלם הרשות גמול או החזר הוצאות לחברי המועצה בהתאם להוראות סעיפים קטנים (ב) ו (ג), ואת שיעוריהם.
(ה) בסעיף זה "עובד המדינה", ו"עובד גוף מתוקצב" כהגדרתם בסעיף 32 לחוק יסודות התקציב.

44 – החלת דינים על חברי המועצה –
חברי המועצה שאינם עובדי המדינה, דינם כדין עובדי המדינה לעניין חיקוקים אלה:

(1) חוק שירות הציבור (מתנות), התש"ם–1979;
(2) חוק העונשין, התשל"ז–1977, ההוראות הנוגעות לעובדי הציבור;
(3) פקודת הנזיקין (נוסח חדש);
 (4) חוק שירות הציבור (הגבלות לאחר פרישה), התשכ"ט–1969".
העלינו פה שאלה, בסופו של דבר אני חושבת שהייתה שאלה האם להחיל גם חובת צינון לגבי חוק הבחירות, אבל חשבנו שזה לא כל כך מתאים בסופו של דבר.
<יואב ארבל:>
אפשר להעיר הערה קטנה? רק ברישה של סעיף 44, אני חושב שנכון להוסיף: חברי המועצה שאינם עובדי המדינה דינם כדין עובדי המדינה בכל הנוגע לתפקידם במועצה. אנחנו רוצים את האיסורים האלה - - - 
<נעה בן שבת:>
אני אבדוק אם זה כתוב בכל המקומות האחרים שכתובה הוראה כזאת. 

<דרור גרנית:>
לשם הדוגמה, מתנות, אדם שהוא בעצם מהנציגים שהם אינם עובדי מדינה אלא הם למשל נציגי ציבור, והוא מקבל מתנה בכל מיני הקשרים אחרים שלא קשורים לתפקידו. 

<נעה בן שבת:>
אבדוק שוב. כיוון שההוראה הזאת היא לא נוסח חדש שמביאים פה לראשונה, אבדוק אם יש הבהרה כזאת בהוראות שקבועות בחוקים אחרים, נבהיר. אם אין הבהרה כזאת אנחנו נאמץ את הנוסח הסטנדרטי. 

<מיקי לוי (יש עתיד):>
מאידך, אם יש למשל מתנה לחגים שמקבלים עובדי המדינה, יצטרכו גם לתת לעובדים האלה.
<נעה בן שבת:>
בוודאי.

<דרור גרנית:>
לא.
<יואב ארבל:>
זה לא כתוב פה.
<מיקי לוי (יש עתיד):>
על אותו משקל, אם אתה רוצה מאוזן.

<דרור גרנית:>
חבר הכנסת לוי, לא. אני חולק עליך במלוא הצניעות והכבוד. 

<מיקי לוי (יש עתיד):>
לא? אשמח ללמוד.

<דרור גרנית:>
מתנות שמקבלים עובדי המדינה לחגים קמות וחיות מכוח יחסי העבודה שבין העובד לבין המעסיק. נציגי ציבור שאנחנו מדברים עליהם שהם אינם עובדי מדינה, זאת אומרת, כל מערכת היחסים של יחסי העבודה לא חלה עליהם, הם לא זכאים למתנות. 

<מיקי לוי (יש עתיד):>
זה ברור לחלוטין.
<דרור גרנית:>
אלו חוקים שהמטרה שלהם להבטיח טוהר מידות. זאת אומרת, שלא יהיה סוג של מתנות, שוחד, למשל.
<נעה בן שבת:>
זאת הייתה דוגמה. 
<מיקי לוי (יש עתיד):>
אני מתנצל שהפסקתי אותך.
<נעה בן שבת:>
זה בסדר. אבל רק אנחנו פשוט לא עושים את דינם כדין עובדי המדינה. נאמץ את הנוסח הקיים בחוקים אחרים שבהם זה מופיע. 

" 45 – פיזור המועצה –
(א) ראה השר כי המועצה אינה ממלאת את תפקידה באופן נאות, יתרה במועצה, בהודעה בכתב שישלח ליושב-ראש המועצה, כי אם בתוך תקופה שיקבע לא תמלא המועצה את המוטל עליה בהתאם להוראות חוק זה, כפי שפירט בדרישתו, יפזר את המועצה.

(ב) לא מילאה המועצה את שהוטל עליה כאמור בסעיף קטן (א), בתוך התקופה שקבע השר בהודעתו, רשאי השר, בהסכמת ראש הממשלה, להורות על פיזור המועצה.

(ג) החליט השר לפזר את המועצה כאמור בסעיף קטן (ב), תמונה מועצה חדשה, לפי הוראות סעיף 32, בתוך 60 ימים מיום הפיזור.

(ד) מועצה שפוזרה תמשיך לכהן כמועצה זמנית עד למינויה של המועצה החדשה; מועצה זמנית תימנע ככל האפשר מקבלת החלטות משמעותיות שאינן נדרשות בפרק הזמן של כהונתה."
אני רוצה לשאול, אבל המועצה הזאת רשאית למשל, להזמין מומחים או למשל, להזמין את הגופים המוכרים להישמע בפניה או גורמים שונים להישמע בפניה?
<דרור גרנית:>
להזמין היא יכולה בוודאי. לזמן במובן של לחייב אותם, זה לא.
<שולי מועלם-רפאלי (הבית היהודי):>
לחייב לא.

<דוד פלבר:>
סליחה, אין לה שום החלטות שמחייבות, הכול להמליץ. היא יכולה להזמין את מי שהיא רוצה, אבל מה היא תעשה עם זה?
<שר-שלום ג'רבי:>
יכול להיות שכן.
<דרור גרנית:>
מה זאת אומרת? היא תשמע, היא תקבל דעות, היא תייצר מסמכים שמהווים המלצות. 

<שר-שלום ג'רבי:>
יש לה משמעות גדולה מאוד.
<דוד פלבר:>
היא יכולה להמליץ לכם מה לעשות, בסדר.
<שר-שלום ג'רבי:>
זה המון.
<דוד פלבר:>
היא לא יכולה לשלול או לתת או - - -
<שר-שלום ג'רבי:>
אבל מנהל לא יכול להתעלם מהמלצות שמועצה נותנת לו, אין דבר כזה.
<ארנה קוטלר:>
כל המלצה ציבורית.
<דרור גרנית:>
אלא אם כן יש סיבה ממש חריגה.
<שר-שלום ג'רבי:>
אז תתעמת אתם במועצה. אבל מועצה ממליצה, צריך להתייחס, זה לא עובד ככה. יושבים שם אנשים רציניים. אגב, הם לפעמים יקבלו החלטה שמה שיושב-ראש הוועדה כאן אמר לגבי גוף מוכר, בטח ובטח שיש לה סמכות. שגוף מוכר חדש יצטרך לבוא למועצה, בוודאי ובוודאי שזה משמעותי אם זמנית הם יכולים לקבל החלטה כן או לא. 

<נעה בן שבת:>
גוף מוכר חדש, אבל לא גוף מוכר קיים, אתה אומר. אין לה סמכויות לחייב. 

<דרור גרנית:>
כל שאלת הגופים המוכרים וההכרה בהם, אנחנו כאמור באיזושהי - - -
<נעה בן שבת:>
לא בעניין ההכרה, בעניין הפעילות שלהם. היא יכולה לשמוע אותם, לזמן אותם.
<היו"ר אלי אלאלוף:>
להנהלה יש אפשרות לדון בהם. יש לה אפשרות. 
<דרור גרנית:>
בוודאי שיש לה.

<היו"ר אלי אלאלוף:>
בוודאי. אם היא דנה בהם ולומדת את הנושא ומגיעה למסקנה א' ו-ב' בשתי הקצוות של - - -
<שר-שלום ג'רבי:>
נכון. בוודאי.
<יואב ארבל:>
גם לפי הצעת החוק גם הישנים יצטרכו לקבל הכרה חדשה. 
<היו"ר אלי אלאלוף:>
אז אני רוצה להודות לחרוצים שנשארו לעסוק בישיבה.
<מיקי לוי (יש עתיד):>
אפשר לשאול את היועצת המשפטית משפט? העלו, גם משטרת ישראל וגם שב"ס לגבי העברה ממקום למקום בשעת חירום, ואמרנו שאת תראי איך את יכולה לתקן את זה. 
<נעה בן שבת:>
נחזור לכל מיני דברים, נעבור לדברים נוספים, המשכנו בהצעת החוק. 

<היו"ר אלי אלאלוף:>
הייתה התייחסות לזה ובנוסף.

<מירב בן ארי (כולנו):>
לא נראה לי שכאן תהיה הבעיה.
<מיקי לוי (יש עתיד):>
תביאו הצעה.
<היו"ר אלי אלאלוף:>
ביום ראשון אנחנו חוזרים, נדון בנושא של ילדים בסיכון והמתנדבים עם עלויות, ונעלה את הנושא. 

<נעה בן שבת:>
אולי ננסה גם להתקדם עכשיו לפרק של הגוף המוכר, אם אפשר. 

<היו"ר אלי אלאלוף:>
ונלך לגוף המוכר. בסדר?
<נעה בן שבת:>
אתם לא רוצים להגיע לפרק של הגוף המוכר?

<היו"ר אלי אלאלוף:>
למה לא?

<נעה בן שבת:>
ביום ראשון. תהיו מוכנים ליום ראשון?
<היו"ר אלי אלאלוף:>
ברשותכם, אני רואה שזה האגף הפעיל ביותר בשאלות ובהגדרות, אם יש לכם עוד נושאים שאתם רוצים שביום ראשון יהיו בדיון אז תעבירו את זה ליועצת המשפטית. 

<יואב ארבל:>
לגבי הנושאים המוכרים, אין לנו בעיה לדון בפרק שלהם. הסוגיה של ההכרה, שזה חלק מהפרק, אני מקווה שנצליח להגיע לזה סוף סוף ביום ראשון, אבל עם שאר הפרק לא תהיה בעיה.

<נעה בן שבת:>
כדי להשאיר את זה פתוח, אפשר להעלות סוגיות שונות.
<היו"ר אלי אלאלוף:>
נעלה גם את סוגיית שם הגוף, השם של השירות. תודה רבה. הישיבה נעולה. 

<הישיבה ננעלה בשעה 10:48.>

